text:
Vilmund Jacobsen 10.07.2018 (19:51)
Nógv gott er í væntu
Seinastu tvær vikurnar hava tey, sum hava gingið í 9. flokki, verið í arbeiði hjá Kvívíkar kommunu, og her hava tey fingið nógv frá hondini.
Tey ungu hava hjálpt til við ymiskum fríðkingararbeiði í kommununi. Tey hava málað og lúkað, og tey hava eisini arbeitt uttan fyri dagstovnin Áarlon.
- Tey hava verið røsk og hava gjørt eitt væla arbeiði, og tað er einki at ivast í, at nógv gott er í væntu av ungdóminum, siga tey í Kvívíkar kommunu.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


c: text/html

text:
Yndifitness í Tórshavn er í nýinnrættaðum hølum við øllum hentleikum. Vit hava stór rúmlig hølir við yvir 100 fitness-maskinum. Fitnesshølið er ljóst, og tað er gott pláss til stórar rørslur.
Fitness-maskinurnar og cardio-maskinurnar eru fyri seg.
Yndifitness leggur stóran dent á at geva best møguligu ráðgeving og tí eru øll ið arbeiða sum fitness instruktørar í sentri okkara, útbúnir fitness instruktørar, ið hava lokið internationala fitness instruktør útbúgving. Eisini hava vit ein persónligan venjara ið hevur heiti “International Personal Trainer”, hettar er fremsta útbúgvingin innan fitness heimin.
EINANS við at tryggja okkum at øll starvsfólk okkara hava best møguligu útbúgvinar kunnu vit bjóða kundum okkara, tí allar bestu vegleiðingina.
Vit hava eitt styrki/vektrúm við yvir 1,2 tons av vektskivum, 2 squat stativ, 2 Bench Press, Dead Lift, wheel Dead Lift, kassa til box Dead Lift, beinpress, hack squat, calf loader, ketir, loglift, T-Bar row, Farmers Walk, pull down, cable row, cable cross, pull up bars, EZ bar, Preacher’s chair, wrist roller, leysir incline benkir, kettlebells og upp til 50 kg hondvektir. Í hesum høli er eisini egin tónleika-útbúnaður. Eisini er vask/krani, so tilber at fáa sær vatn ella blanda protein shakes í vektrúminum.
Dansihølið er væl útgjørt til undirvísing. Swissball’s, bodybars, steppbenkir, mottur, elastikk og hondvektir eru til liðvenjing. Boksihandskar og boksisekkir eru eisini tøkir.
Útbúnaður er í hølinum, so tit kunnu hoyra tónleik frá fløgu, minidiski, iPod, teldu ella internetinum. Uppvørpa er eisini tøk í dansisalinum.
Súkkluhølið er væl útgjørt til undirvísing. Spinningsúkklur og mottur eru til liðvenjing. Útbúnaður er í hølinum, so tit kunnu hoyra tónleik frá fløgu, minidiski, iPod ella teldu.

robotstxt: allowed

filter: keep


text:
Innskriving í Skúlan á Argjahamri
Øll innskriving í Skúlan á Argjahamri fer fram á heimasíðuni hjá Tórshavnar kommunu:
www.torshavn.fo -> sjálvavgreiðslan -> umsókn um pláss í skúla.
Mentamáladeildini hjá kommununi gevur skúlanum boð um innskriving/flyting.
Flyting úr øðrum skúla
Tá talan er um flyting úr øðrum skúla, er týdningarmikið at okkara skúli verður kunnaður, um tað eru serlig viðuskifti hjá næminginum, sum vit skulu taka atlit til, so flytingin kann verða so smidlig, sum gjørligt fyri næming og skúla.
Til ber at seta seg í samband við skúlan á sah@torshavn.fo ella á telefon 302510 millum kl 8.00 – 13.30.
Nýggjur næmingur
Tá nýggjur næmingur skal byrja, verður toymisleiðarin kunnaður um øll viðkomandi viðurskifti hjá næminginum, og nær besta løtan er at byrja.
Toymisleiðarin boðar frá, so borð og stólur er tøkt til næmingin dagin hann byrjar.
Toymisleiðarin kunnar eisini flokkin um nýggja næmingin og skipar móttøkuna saman við teimum.
Toymisleiðarin kunnar á flokssíðuni, at nýggjur næmingur byrjar í flokkinum og heitir á foreldraumboðini um at bjóða hesum nýggju foreldrum við í teir samskiftismiðlar, tey nýta í flokkinum.
Skúlavitjan
Næmingur og foreldur møta til avtalaða tíð á skrivstovuni og fá ta kunning um skúlan, tey hava fyri neyðini í fyrsta umfari. Her hava foreldrini høvi at seta spurningar um viðurskifti, ið tykjast ógreið.
Aftaná verður farið út í flokkin, næmingurin skal ganga í. Lærarar og flokkur taka ímóti og gera sítt til at nýggi næmingurin kennir seg væl. Floksfelagar kunna næmingin um bygningin/skúlan.
Annað
Næmingur, sum er skrásettur á skúlanum, hevur atgongd til Vitanetið.
Næmingur og foreldur fáa sítt brúkaramerki og loyniorð.
Matarskipanin er á heimasíðu skúlans.
Mjólkaskipan er til allar næmingarnir. Toymisleiðarin hjálpir næminginum at fáa ein seðil til mjólkaskipanina ella tey venda sær til skrivstovufólki á skrivstovuni.


text:
Í gjár varð kunngjørt, at týski miðvallarleikarin hjá Liverpool, Emre Can, skiftir til italska stórfelagið Juventus.
Hóast sáttmálin hjá Can við Liverpool gongur út við endan av hesum mánaðinum, og at hann tí kann skifta ókeypis til Juventus, so verður tað ikki heilt bíligt hjá felagnum úr Torino.
Juventus boðar frá, at felagið má gjalda 16 milliónir evrur yvir næstu tvey kappingarárini fyri at fáa hendur á týskaranum. Størsti parturin av hesum pengunum fer til leikaran sjálvan fyri at fáa hann at skriva undir, meðan restin fyri til umboðsfólkið hjá leikaranum.
Harumframt verður mett, at leikarin fær áleið 220.000 pund um vikuna. Hetta er áleið 185.000 pund meiri enn hann fekk í Liverpool.


text:
- Senegal vann ein søguliga sigur. Men ístaðin fyri at halda eina fest beint sum dysturin endaði, ruddaðu tey fyrst upp eftir sær.
Soleiðis skrivar argentinska sjónvarpsrásin TyC Sports um Senegal viðhaldsfólkini, sum valdu at rudda upp eftir sær eftir at hava vunnið 2-1 á Póllandi. Viðhaldsfólkini samlaðu alt ruskí ein stóran bunka, so at tað var lættari hjá teimum, sum skuldi rudda aftaná dystin, skrivar The Independent.
Eftir dystin millum Kolumbia og Japan sóust japansk viðhaldsfólk, sum høvdu tikið posa í hond og gingu og ruddaðu upp eftir sær. Hetta er vanligur siður í Japan og til alla æru hava japansku viðhaldsfólkini tikið siðin við sær til Russlands.


text:
Søgan
Salt føroyska søgan
Eitt sindur um søguna
Tíðin fram til trýatiárini
Føroyingar hava ivaleyst altíð vitað um salt, ……
Svabo
So hvørt sum sluppfiskiskapurin tók seg upp kravdu fiskiskipini størri og størri nøgdir av salti. Í trýatiárunum øktist eftirspurningurin eftir salti so nógv, at keypmenn fóru at umhugsa øðrvísi loysnir til tess at lúka eftirspurningin.
Suðuroy var í tjúgunum og trýatiárunum framburðsoyggj burtur av; um hetta mundið hoyrdi umleið helvtin av føroyska flotanum heima í Suðuroy, hóast fólkatalið í oynni einans var á leið 12 – 15 % av samlaða fólkatalinum í Føroyum.
Mett tøl siga, at í 1930 vóru innflutt 15-20.000 tons av salti. Saltið kom fyri tað mesta frá Miðalhavsøkjum, Sfax í Tunesia og Ibiza í Spania. Saltið varð ført við dampara til Føroyar, tvær – tríggjar ferðir árliga. Síðan var saltið umskipað umborð á sluppirnar. Tað saltið, sum skuldi goymast á landi, varð lossað umborð á bátar, og síðan siglt til lands. Ofta var lagt at við smáar træbrýr. Her varð saltið umskipað og ført til goymslu í ymiskum pakkhúsum. Hetta var stríggið og slítandi arbeiði, tí at hvørt kilo skuldi handfarast við spaka og skinnaravognum.
Staðseting; Saltsiloin á Drelnesi
Ein av stóru ánarunum av saltframleiðsluni í Sfax, “Compagnie Commerciale des Sels Marins”, sum helt til í París, metti, at stóri eftirspurningurin eftir salti í Norðuratlantshavi kravdi, at farið var undir at nútímansgera umstøðurnar; og soleiðis var grundarsteinurin lagdur undir ætlaninar at byggja saltsiloir í Norðaurlondum; ein silo skuldi byggjast í Føroyum, ein á Suðurlandinum í Íslandi og ein í Norðurnoregi.
Ein franskur arkitektur teknaði silobygningin. Í hesum umfari skal ikki dvøljast leingi við henda franska arkitekt, men hóast drúgva leiting hevur ikki eydnast okkum at finna út av, hvør persónurin er, og er hetta stórt spell, tí at hann eigur heiðurin fyri, at føroyingar í dag eiga ein bygning, sum er so serstakur sum hesin. Tað hoyrir uppín søguna, at vit framvegis leita eftir hesum arkitekti.
Danska byggifyritøkan C.G. Jensen, sum er grundløgd í 1931, stóð fyri teknisku fyrireikingunum og fíggjarstýringini av byggingini. Sjálv siloin skuldi taka 10.000 tons av salti, á- og avsskipingarnøgdin skuldi vera 50 – 100 tons um tíman.
Fronsku ánararnir hildu, at tann fyrsta siloin skuldi byggjast í Føroyum. Partvís var tørvurin á salti vaksandi, partvís vóru Føroyar avmarkaðar í vavi, og hevði allur flotin tí relativt stutta leið at sigla í ávísa føroyska havn. Drelnes í Suðuroy varð valt, partvís tí at her vóru so nógv skip, partvís tí at kommunan hevði ætlanir um at byggja eina nýggja havn á Drelnesi, partvís tí at kolavinnan í Suðuroy kundei fáa góða nyttu burtur úr einum stórum krana á bryggjuni og ikki minst tí, at Suðuroy hevði sína egnu, óheftu orkuframleiðslu, sum var ein stórur fyrimunur, tí at kranar og transportbond kravdu nógva orku.
Farið var undir at byggja siloina í 1937, og hon stóð liðug í 1938; Gólvvíddin var yvir 1.000 m2, hæddin var 25 metrar, og transportbondini vóru yvir 110 metrar til longdar, og var saltsiloin nógv tann størsta ídnaðarverkætlanin, sum var gjøgnumførd her á landi.
Byggistílurin var eisini serstakur, tann einasti av sínum lsag í Norðurlondum.
Tann 8. februar 1939 var siloin brúkt fyrstu ferð, tá ið sluippin Godthaab, sum N.J. Morternsen átti, legði at á Drelnesi og keypti salt. Tað tók góðan tíma at taka salt uppí skipið, eitt arbeiði, sum frammanundan hevði tikið nærum tveir dagar – so hetta var einki minni enn ein megnar framstig hjá føroyskari fiskivinnu.
Fáar mánaðir seinni, 1. september 1939, legði Týskland á Polen, og seinni veraldarbardagi brast á. Nú høvdu fólk annað at hugsa um enn at byggja saltsiloir, og soleiðis kom siloin á Drelnesi at gerast eitt einastandandi dømi um tyítíðarinnar nútímans ídnaðararkitektur.
Krígsárini
Tann 9. oktober 1941 var av besta veðri á Tvøroyri, og alt gekk sína vanligu gongd, til út á seinnapartin. Bráddliga kom eitt týskt bombuflogfar budrandi inneftir fjørðinum; flogskiparin kundi skjótt staðfesta, at ongar luftverjukanónir vóru á landjørðini, so hann tók flogfarið lágt niður í fjørðin og fleyg miðvíst og róliga inná botn, vendi og tók flogfarið út eftir syðra fjarðararmi; góðveðrið og óvápnaði fjørðurin góvu flogmanningini ríkiligt høvi til at taka sær góða tíð og medda neyvt áðrenn lopið var á.
Flogfarið fleyg so lágt, at fólk sóu flogmanningina.
Einir 9 mans vóru til arbeiðis í saltsiloini, og 2 smádreingir spældu so hugaligir í koladunganum, beint vestan fyri siloina. Arbeiðsmonnunum dámdu einki henda óbodna, týska gest, og sluppu sær út úr bygninginum. Klokkan 15.10 var tað sum um helviti stoyttist niður úr loftrúminum og øgilligir brestir fyltu fólkið við skelki, ótta og angist. Beint vestan fyri siloina slepti flogfarið einari bumbu beint niður koladunga; ein øgiligur brestur av svørtum royki stóð alt í einum himmalhøgt uppí loft; í sama splittsekundi slepti flogfarið bumbu næstu bumbuni, sum fór ýlandi niður gjøgnum tekjuna á saltsiloini beint niður í betonggólvið, og í somu løtu eksploderaði øll tekjan av bygninginum og ein tjúkk súla av saltrokilsi fór við øgiligari ferð brestandi uppí loft.
Men enn var flogmanningin ikki mettað av álopshuga;. Í øllum rokilsinum runnu tveir lívsforskrektir smádreingir, sum høvdu spælt við koladungan, sum fyri lívinum undan øllum bumbubrestunum. Teir runnu beint eystureftir, tí teir vildu sleppa inní neystið hjá pápanum at krógva seg. Tá hendi tað vitleysa, at flogfarið elti rennandi smádreingirnar, meðan manningin serveraði salvur av maskinbyrsukúlum móti óvitunum.
Sum vera man vóru dreingirnir púra frá sær sjálvum, men kláraðu í allari neyðini at koma til neystið og loypa innum. Har stóðu teir hjartkiptir, og ánaðu hvørki út ella inn, tá ið ein øgiligur brestur fær blóðið í dreingjnum at standa stilt av ótta; flogfarið hevði slept einari bumbu, sum kom larmiterandi inn gjøgnum neystaveggin; bumban fór sum eitt eldgos eftir gólvnum, mól runt nakrar ferðir, og lá so alt í einum still; tað tók eina góða løtu áðrenn dreingirnir varnaðust, at teir ikki vóru sprongdir í luftina, men vóru eirdir, tí at bumban ikki brast.
Flogfarið slepti síðstu bumbuna í havið, har hon brast, og sjórokilsi stóð uppí loft. Flogmanningin valdi helst at sleppa sær av við seinastu bumbuna, áðrenn teir settu kós heim aftur, tí at í somu løtu bumban brast í sjónum, fór flogfarið líka so smidliga úr eygsjón, sum tað var komið sníkjandi inná fjørðin.
Og bráddliga var púra kvirt á Tvøroyri; á Drelnesi stóð siloin púra nakin, sum rovini av einum bláhvali, bara bogarnir vóru eftir. Fyri at bjarga bogunum spentu menn wire-bardunur millum teir. Men wire-bardunur og stál/betong bogar arbeiða ikki væl saman, slakki kemur í av veðri, vindi, kulda og hita, og 7. februar 1944 herjaði himmalsins ódnarveður, og siloin mátti lúta fyri náttúrukrteftunum; wire-bardunurnar brustu, og 7 bogar fullu til jarðar, einans tríggir teir norðastu stóðu eftir. Men tann syðsti av teimum var so illa farin, at hann var til vanda fyri fólk, og var tikin niður. Sostatt eru tveir teir norðastu bogarnir frá 1937/38, meðan allir hinir eru bygdir upp aftur aftaná kríggið, í 1948.
Siloin var í brúki til fyrst í áttatiárunum.
Salt hevur leingi verið ein týðandi táttur í føroyska húsarhaldinum.


text:
Nýggjársdansurin í Vági gerst størri og størri ár um ár og telist helst millum allarstørstu dansitiltøk í landinum. Í ár eru vit sera fegin um at bjóða Danny Baldursson (frá Danny and The Veetos) og Inga Poulsen vælkomnum sum gestasangarum til nýggjársdansin.
Tiltak fyri børn og ung nýggjársaftan
Aftur í ár verður tiltak fyri børn og ung nýggjársaftan.
Sunrise í Vági á Nýggjárunum
Nýggjársdansurin í Vági telist millum allarstørstu dansitiltøkini í landinum. -Og í Vági verður stórur dentur lagdur á, at tað skal verða okkurt fyri allar aldursbólkar á Føroya størsta nýggjárshaldi.
Eyðun, Kim & Terji á Nýggjárunum í Vági
Fyrireikingarnar til Føroya størsta nýggjárshald hava verið ígongd í nakrar mánaðir og tekur skráin nú skap. Til dansin á nýggjárum spæla Eyðun, Kim & Terji.
Sóknast eftir gomlum filmsupptøkum og myndum
Í samband við at filmur verður gjørdur um Nýggjárshaldið í Vági, sóknast Nýggjársnevndin eftir gomlum filmsupptøkum og myndum frá Nýggjárshaldinum í Vági.
Fólk frá minst 9 londum til Nýggjárshaldið í Vági
Nýggjárshaldið í Vági hevur neyvan eydnast betur og verið vakrari enn tað var hesuferð. Veðrið var av tí besta og teir útvið 160 faklarnir vóru byrjanin til eitt stórsligið kvøld kring Tríkantin á Sandinum, har skrýddur nýggjársbátur stóð klárur at brenna.
Tíðin rennur sum streymur í ár
Sálmurin “Tíðin rennur sum streymur í á” verður, eins og siðvenja er, sungin, áðrenn faklarnir verða tveittir á bátin.
Meistaraverk klárt til seinastu ferðina
Enn eitt meistaraverk, sum Jakob Skaaning er upphavsmaður til, við góðari hjálp frá Ingi Hansen
Gera film um Nýggjárshaldið í Vági
Í fleiri ár hevur verið umrøtt ætlan um at fáa skjalfest søguna hjá Nýggjárshaldinum í Vági. Tosað hevur verið um bókaútgávu, men skjótt varð komið eftir, at filmurin uttan iva er besti hátturin at siga søguna um Nýggjárshaldið í Vági.
Nýggjársmorgunmatur kl. 10
Øll eru hjartaliga vælkomin til ókeypis morgunmatin í Billardhúsinum frá kl. 10 til kl. 12 nýggjársaftansmorgun.


text:
Profile
Blog
Photos
Videos
Kia Ora :D
Flogferðin úr Auckland til Christchurch vardi bert 1 tíma & 20 min og vit fingu skjótt ordnað transport til hostellið. Komnar á hostellið blakaðu vit taskurnar frá okkum og fóru út at forkela okkum vit mati útifrá! Eftir hetta gingu vit leingi fyri at finna eitt stór supermarket, so vit kundu keypa mat inn til næstu dagarnir:) Komnar á hostellið aftur fóru vit at seta okkum á netið at leita eftir eini flogbillet frá Australia til Thailands, tí "Jørðina-runt"-billettin vit hava inkluderar eitt stopp í Kina, sum vit ikki kunnu brúka, tí vit ikki fingu visumið. Øgiligt roks, men vit funnu & bíløgdu eina billett, áðrenn vit fóru upp í kamarið at leggja okkum. Vit skuldu tíðliga upp næsta morgun, tí nú skuldi okkara Kiwi Experience buss-pass byrja - wuhuu :D Vit checkaðu út kl 08 og gingu yvir til staðið, har bussurin skuldi heinta okkum. Komnar í bussin fingu vit at vita frá Flea, okkara bussførara, at vit vóru tær einastu í bussinum fyrsta strekkið, sum var einar 5 tímar. Hetta var tó stak hugnaligt, og vit fingu spurt Flea um mangt og hvat viðv. New Zealandi :p Síðan komu vit til eitt buss-stað, har stóri Kiwi-bussurin skuldi heinta okkum. Komnar inn í bussin kom Malan at sita beint frammanfyri trimum donskum gentum, Solveig, Line & Anne Sophie. Tær vóru sera fittar, og vit prátaðu allan vegin til Westport, ið var okkara fyrsta stopp á eystursíðuni.
Westport var sum eitt hol i jørðini, har var einki at síggja og býurin virkaði meira deyður enn livandi, men vit royndu tó at fáa tað besta burturúr! Vit komu at bugva í kamari vid átta onglendingum, sum vóru bæði fitt og blíð. Upptúrurin var, at vit høvdu eitt sjónvarp i kamarinum og fingu tískil hugt at filmi:) Vit hugdu at 'Raising Helen', ádrenn vit fóru tíðliga í song, tí vit skuldu víðari við bussinum næsta morgun. Næstan dagin gekk so leiðin til eina pubb mitt úti í ongamanslandi, har vit skuldu búgva hesa náttina. Á veg til pubbina fortaldi sjafførurin okkum, at í kvøld var fest og temaði var alt, ið byrjaði við bókstavinum 'P'. Vit steðgaðu vid eitt vøruhús, ið seldi alt ein kann hugsa sær, har vit fingu møguleika til at finna okkum tilfar til okkara outfit. Una kom við hugskotinum, at vit báðar skuldu vera punk-rokkarir:) Vit høvdu tad mesta av tilfarinum, men keyptu okkum tó einar leggings, sum vit kundu skræða, so tær hóskadu til okkara temað. Pubbina, sum vit skuldu búgva á, átti ein 87-ára gamal maður. Vælupplagdur og frískur leyp hesin uppí bussin, tá steðgað varð uttanfyri hjá honum. Her helt hann eina talu, sum hann ofta hevði gjørt fyrr, sambært sjafførinum (sjafførurin dugdi uttanat tað, sum gamli segði, haha:D). Vit blivu víst til kømurini, og her vísti tað seg, at vit vóru í kamari saman við fýra onglendingum Mike, Laura, Emma og Alex. Meðan vit prátaðu, fóru vit í holt vid at gera okkara outfit. Kl.18 var so matur, vit fingu lekkran búff, eplir, salat, maiskolbur og nógv annað lekkurt! Og sjálvandi var gamli maðurin kokkur :) Aftaná vit høvdu etið, klæddu vit okkum so í okkara outfit, og so gekk leiðin inn í sjálva pubbina. Stuttligt var at síggja øll tey ymisku outfit'ini og nógv góð hugskot vóru, t.d. var tann gentan (Emma úr okkara kamarið), sum vann, ein telefon. Á pubbini komu vit beinanvegin í prát við Mike og Lauru, og tær donsku genturnar, sum Malan hevði prátað við í bussinum. Vit høvdu eitt sera hugnaligt kvøld við nógvum fittum fólkum J
Næsta morgun gekk so leiðin oman til Franz Josef. Á vegnum steðgaðu vit á einari lítlari lokalari cafe (Bushmans cafe), har vit sóu ein film um, hvussu New Zealandarir veiddu reinsdjór fyri nøkrum árum síðani- Teir hoppaðu simpulten úr tyrlum vid einum netið, sum teir blakaðu yvir reinsdjórini. Tað áhugaverdasta á hesi cafe'ini var nokk skeltið, sum vísti hvat fyri mat man kundi keypa har. Á skeltinum stóð við stórum: Today's special is yesterdays leftovers :D Komin til Franz Josef skuldu vit beinanvegin skriva okkum upp til túrin á Franz Josef jøkulin. Her kom Una eitt sindur í trupulleikar, tí hon mátti vátta, at um nakað hendi við knænum á henni, so var tað hennara egna ábyrgd og hon mátti sjálv gjalda fyri tyrlutúrin á sjúkrahús og annan kostnað. Men alt gekk tó, Una skrivaði undir og vónaði tad besta,og so vóru vit klárar til túrin næsta morgunin. Aftaná hetta fóru vit so til hostellið, har vit skuldu búgva. Vit fingu eitt 6 mans-kamar, ið vit deildu vid Anne-Sophie, Line, Solveig og so einum hollenskum dreingi. Morgunin eftir skuldu vit so túrin á jøkulin. Vit vóru sera spentar, og vistu ikki ordiliga, hvat vit skuldu væntað - vit vistu bert, at túrurin fór at taka góðar átta tímar. Vit fingu ordiligt útstýr at klæða okkum í - tjúkkan jakka, tjúkkar buskur, stórar stivlar við píkum undir o.s.fr. - áðrenn túrurin kundi byrjað. Vit flentu nógv eftir, at vit sóu akkurát út sum hesi, sum ganga á norðpólinum, sum man plagdi at síggja í sjónvarpinum. Vit blivu býtt upp í bólkar, og vit komu í bólk saman við donsku gentunum - deiligt J Túrurin á jøklinum var ótrúliga flottur, vit gingu millum smalar rivur av ísi og ikki altíð var líka nemt at ganga, men hetta gekk. Tá vit høvdu gingið í einar tríggjar tímar, settu vit so okkum niður á ísin og ótu matpakka við einum ótrúligum flottum útsýni yvir ein part av jøklinum og vakrari nattúru. Áhugavert var at hoyra og síggja, hvussu stórur jøkulin einaferð hevur verið og hvussu 'lítið' av honum er eftir í dag. Eisini fingu vit innlit í , hvussu skjótt hann veruliga smeltar, tá vit sóu eitt rør, sum granskarar høvdu sett niður í ísin fyri 6 vikum síðani. Ísurin rundan um rørið var smeltaður góðar 2 metrar í 6 vikur, og mett verður, at um 90 ár er jøkulin ikki har longur! Eftir 8 tímar var túruin liðugur - so hetta var heilt sikkurt motiónin fyri vikuna ;) Knæið á Unu helt til túrin, so alt spældi gott av. Vit fóru móðar og troyttar í song hetta kvøldið og svóvu sum steinar alla náttina.
Aftaná tveir góðar dagar í Franz Josef gekk so leiðin til Wanaka. Nattúran her í New Zealandi er nakað heilt fyri seg, og við sínum høgu fjøllum, nógvum trøum og nógvum fossum er landið ógvuliga vakurt. Vit vóru sera spentar allan busstúrin til Wanaka, tí vit høvdu ætlanir um at Skydiva (hoppa við fallskermi) har. Komnar til Wanaka fingu vit at vita, at ov nógvur vindur var at skydiva, men at vit skuldi fáa nermari boð seinni. Vit checkaðu inn á hostellið, aftur hesaferð høvdu vit kamar saman við donsku gentunum J Kl.16 fóru vit so bæði spentar og nervøsar oman í móttøkuna á hostellinum fyri at vita um vindurin var minkaður, soleiðis at vit nú kundu skydiva. Heldigar vóru vit og hini sjey, sum eisini ætlaðu at skydiva, tí nú bar til!! Uha - spennandi! Ein bussur kom eftir okkum og koyrdi okkum út til staðið, har vit skulu skydiva. Mike, Laura og Solveig vóru eisini við. Her skuldu vit skriva undir trygdarpappírir og vigast, og so var klárt. Mike og Laura fóru fyrst, og meðan vit nervøsar blivu klæddar í útstýrið (drakt, húgvu, selar at festa okkum í mannin á rygginum o.s.fr.), so kundu vit eygleiða tey, meðan tey hoppaðu út. Vit báðar valdu eisini at hava ein kameramann upp við, sum tók video og myndir av okkum bæði áðrenn, meðan og aftaná, skydivið fyrigekk. Nú var tað so okkara túrur! Nervøsar settu vit okkum í lítla flogfarið, ið skuldi flúgva okkum upp í 5 km hædd. Vit sluppu ikki sjálvar at velja raðfylgju, men tað endaði við, at Una leyp fyrst út, síðani Malan. Eftir at hava slongt hvørjum øðrum ein "síðsta" muss, leyp maðurin við Unu festari á sær, út. Hetta skuldi Malan aldrin havt sæð, tí TÁ bleiv hon alvorliga bangin. Una "forsvann" bara, og eftir var bert eitt ljóð, júst sum tá bilarnir koyra sera skjótt á motorvegnum. Tá hugsaði Malan, hvat tær høvdu rótað seg út í :p Men tvætl, Malan var skjót aftaná. Hetta at loypa út var ein fantastisk kensla! Gott nokk føldist tad sum um vit skuldu doyggja fyrstu 5 sekundini, men eftir tað nýtti man bert túrin niður við ferðini 200 km/t. Vit fullu í fríum falli í 60 sekundir, frá 5 km til 1 km, og so kom fallskermurin út, har man har eftir so sveimaði í einar 4-5 minuttir. Lendar aftur og loystar frá manninum á rygginum runnu vit og lupu um hálsin á hvørjari aðrar, lættar um hjartað, at vit høvdu gjørt tað og enn vóru á lívið, men samstundis eisini fullar av adrenalini og vit kundu ikki halda uppat við at smílast. At síggja video og myndir av túrinum aftaná var sera skeg og vit gleða okkum til at vísa teimum har heima, hvussu djarvar vit eru, hehe :) Hetta var uttan iva tað feitasta vit báðar hava roynt, og vit eru vísar í, at hetta var ikki síðstu ferð vit báðar hava skydiva!! :) Komnar á hostellið aftur stoltar og fullar av adrenalini, fingu vit okkum at eta & hugnaðu okkum við fólkunum á bussinum, áðrenn leiðin gekk í song. Tað merkiliga var, at hvørja ferð man sum so ikki gjørdi nakað, so hugsaði man um skydive og allar detaljurnar vóru spældar umaftur sum ein videofilmur í okkara høvdum.
Dagin eftir gekk so leiðin til Queenstown, eisini kallað adrenalin-høvuðsstaðurin í heiminum. Á leiðini steðgaðu vit tó við Puzzling World, sum er eitt stað fult við ymiskum stuttligum aktivitetum. Her settu vit báðar, Anne-Sophie, Line og Solveig okkum fyri at loysa laybrintina, ið har var. Vit kláraðu akkurát sum einki at finna tey fýra hornini, sum man skuldi finna, men okkara størsti trpulleiki var at finna út aftur. Ein hálvur tími gekk, áðrenn vit funnu út aftur, men vit vóru hóast alt vælnøgdar. Næsta stop á leiðini til Queenstown var verðins fyrsta bungy stað frá 1989. Her skuldu nøkur so bungy-jumpa, vit hættaðu okkum ikki og vóru enn fullar av adrenalini frá okkara skydive. Komnar til Queenstown checkaðu vit so inn á hostellið saman við teimum donsku gentunum. Vit vóru so móðar, at vit løgdu okkum at sova og svóvu í góðar 4 tímar. So fingu vit okkum okkurt at eta, áðrenn vit so fóru saman við restina av fólkunum á bussinum út í býin at hava okkara farvæl-party, tí nú skuldu vit ikki fylgjast í bussinum longur. Hetta var eitt sera skeg kvøld, har vit ordiliga hugnaðu okkum. Á veg heima aftur úr býnum fingu vit okkum ein av teimum vælkendu Ferg-brugarunum, og hetta var veruliga besti burgari, vit nakrantíð hava smakkað. Næsta dagin í Queenstown brúktu vit uppá at skypa heim, vaska klæðir (vit høvdu ikki nógv rein klæðir eftir í ryggsekkinum, so hetta trongdi til) og annars slappaðu vit bara av og hugnaðu okkum við Anne-Sophie, Line, Solveig, Mike og Lauru. Hesi fimm hava vit fylgst við næstan alla okkara tíð her í New Zealandi og er hetta fólk, sum vit við vissu skulu møta aftur:) Triðja dagin fóru vit báðar, Mike, Laura og ymisk onnur ein túr til Milford Sound, sum er blivið valt til heimsins flottasta stað (tey, ið hava valt hetta, hava avgjørt ikki verið í Føroyum:p ). Vit høvdu høgar vónir til staðið og settu okkum væluppløgd í bussin hálvgum átta um morgunin. Tað tók uml.4 tímar at koyra til Milford Sound og fyrra partin av túrinum svóvu vit fyri tað mesta. Í Milford Sound skuldu vit ein crusie-túr við báti, sum skuldi sigla okkum runt. Møguleiki er á hesum túrinum ofta at síggja delfinar og pingvinar, men av tí at veðrið henda dagin var so keðiligt (tað var toka og piss regn), so sóu vit hvørgan av hesum, og tað vóru vit skuffaðar av. Til bar at hóma, at Milford Sound er eitt sera vakurt stað við vakrari nattúru, men hetta sóu vit tíverri lítið av! Tað besta á túrinum var buffet'in, sum vit fingu á bátinum - vit ótu okkum propp mettar og sum veruligir fjakkarir, so fyltu vit okkum taskurnar við breyði, frukt, sukur, smør, ketjup, mayonaise, salt og pipar .. haha :D Eisni var deiligt at hava fittu Mike og Laura við á túrinum og nýttu vit teirra selskap. Við í túrinum var eisini ein túrur í eitt undirvatnsaquarium, har man fer 10 metur undir vatnyvirflatuna og sær sjóðlívið har. Hetta var eitt serstakt upplivilsi. Aftaná crusie-túrin høvdu vit so ein fýra tímar busstúr heim, men nú var veðrið blivi betur og vit kundu nýta náttúruna úr bussinum. Eisini stytti tað um tíðina at vit hugdi eftir filminum 'The hangover' og flentu í kíki eftir honum. Afturkomnar til Queenstown gjørdu vit okkum okkurt at eta, og fóru síðani á Bar-crawl. Solveig hevði vunnið eina ølsmakking og hevði tískil vunnið eitt bar-crawl og øll sum vóru við henni fingu 20% av prísinum - hetta gjørdu vit okkum galt av og fóru saman við Mike, Lauru, Anne-Sophie, Line og Solveig sjálvandi. Sera hugnaligt kvøld :D
Sunnudagin í Queenstown slappaðu vit bara av, vóru seint uppi og fingu okkum so aftur ein middagslúr seinnapartin. Mike og Laura skuldu avstað næsta dagin, so tá tær donsku gentunar komu aftur frá teirra túri út til Milford Sound, so fóru vit øll út at eta indiskan mat. Vit báðar ótu gott Chicken Tikka Masala, sum Una hevði mungað eftir í fleiri dagar:) Aftaná vit høvdu etið sótu vit bert í kamarinum og hugnaðu okkum. So var tíð at siga fravæl við Mike og Lauru, hmpf :/ men vit hava havt tað sera hugnaligt saman við teimum og skulu heilt víst møtast aftur onkutíð. Solveig skuldi avstað morgunin eftir, so hetta gjørdist ein heldur syrgiliur dagur. Brádliga vóru vit bert 4 eftir! Síðsta dagin í Queenstown hugnaðu vit okkum við Line & Anne Sophie, spákaðu okkum ein túr eftir gágøtunum, vóru á Starbucks, á internet-café & gjørdu lekkran farvæl-náttara:) Seinni um kvøldið fóru Malan, Line & Sophie at spæla kort (Una var farin í song, tí hon føldi seg sjúka:( ). Tær sótu uppi og spældu til langt út á náttina - sera hugnaligt :) Næsta morgun skuldu vit so siga farvæl við donsku genturnar, og koyra frá Queenstown til Christchurch. Tað var ordiliga keðiligt at skiljast frá teimum, og undarligt at "bert" verða tvær aftur, eftir at hava verið ein 7-mans bólkur so leingi. Busstúrurin var langur, næstan 9 tímar! Una sat og las & Malan megnaði at sova næstan allan vegin - flott :p Komnar á hostellið checkaðu vit inn, og har fingu vit at vita, at ein feilur var gjørdur, soleiðis at vit noyddust at checka út aftur næsta morgun, og so bíða eftir einum kamarið, fyri síðan at checka inn umaftur - irriterandi!! Vit blakaðu taskurnar inná kamarið og avgjørdu at forkela okkum við at fara út at eta. Seinastu 2 vikurnar hava vit bert etið breyð við tun, egg & spaghetti við kjøtsovs :p Vit funnu eina matsovu, har Una bílegði sær ein búff og Malan BBQ spare-ribs- Mhhm, lekkur máltíð :) Komnar á hostellið sótu vit á netinum, inntil vit fóru í song. Una fór sindur fyrr í song enn Malan, tí hon hevur tað enn ikki gott. Vit noyddist sum sagt upp at checka út, og so sótu vit í receptiónini í fleiri tímar, áðrenn vit endiliga sluppu inn í eitt kamar aftur. Vit skype'aðu við tey kæru, løgdu myndir út & gingu ein túr í býnum :) So gjørda vit okkum náttara (Spaghetti við kjøtsovs sjálvandi:p), og nú sita vit so og skriva blog.
Niðurstøðan eftir vikurnar í New Zealandi er, at vit halda hetta verða eitt heilt fantastiska flott land, við ótrúliga stórslignari náttúru, alskyns spennandi tingum at uppliva & nógvum fittum fólkum :) Í New Zealandi keðir man seg bert, um man sjálvur vil tað! Vit hava fingið yvirvunnið óttar, tá vit valdu at hoppa úr einum flogfari, gingið á einum jøkli, búð hjá einum gomlum manni í ongamanslandi, havt regn, vind, kava, stilli & sól, og fingið vinir fyri lívið!:D Nakrar fantastiskar vikur, vit aldrin fara at gloyma :)
Í morginárini kl 07 gongur leiðin so til Sydney, har okkara ferð upp eftir eystursíðuni av Australia byrjar :D Vit gleða okkum sera nógv til hetta, og vóna so inniliga, at veðurgudarnir vera við okkum!:)
Hetta var tað fyri hesa ferð!
Cheers mates!!:D
- comments
Nina Hey tit báðar :) Sera góður bloggur, tit eru bara so óførar, og gera tað tit skullu, fáa upplivingar og vinir fyri lívið! Alt tað besta framyvri. Ynskir Nina


text:
Tíðindaskriv
13.03.2018 - 11:36
Ítróttur > Ítróttur > Flogbóltur
Havnin verður vertsbýur fyri EM-kapping í flogbólti fyri U 20 menn í døgunum 22. - 26. mars í 2018.
Flogbóltssamband Føroya hevur líka síðan stovningardagin í 1980 verið ógvuliga virkið á altjóða pallinum við ungdómsliðum og A-landsliðum. Flogbóltssambandið hevur eisini skipað fyri altjóða kappingum í Føroyum, og í 2008 var EM-kapping fyri kvinnur, eins og tað í 2016 varð skipað fyri EM/HM kapping fyri kvinnur í Havn, tá Føroyar gjørdist nr. 2.
Í sambandi við U 20 kapping hjá manslandsliðum, bjóðaði Flogbóltssamband Føroya seg fram at hýsa einum bólki hjá U 20 monnum.
CEV - Evropeiska Flogbóltssambandið hevur boðað frá, at ein bólkurin fyri U 20 menn verður spældur í Føroyum. Liðini koma til Føroyar 22. mars og fara avstað aftur 26. mars. Í hesum bólkinum eru umframt Føroyar: Skotland, Luksemburg og Ísland.
Eins og í 2008 og 2016, tá ið Flogbóltssamband Føroya skipaði fyri EM-kapping, verður Tórshavn vertsbýur fyri kappingini. Umbygda Stórhøllin á Hálsi verður gjørd til, so hon kann hýsa tiltakinum við øllum teimum treytum, ið settar verða.
- Føroyskur flogbóltur á altjóða stigi verður sum oftast leiktur í øðrum londum, tá ið lið okkara dystast við onnur. At sleppa at leika á heimavølli enn einaferð er tí forkunnugt og av tí sama sera spennandi hjá allari ítróttini og serliga leikarunum, sum tá sleppa at vísa seg fram fyri egnum áskoðarum.
At tað hesaferð eru okkara ungdómar sum koma at kappast, ger tað ikki minni spennandi.
- Hetta tiltakið er bara møguligt, um fleiri partar ganga saman um tað. Gott samstarv við Atlantic Airways, Hotel Føroyar og serliga Tórshavnar Kommunu, sum tryggjar karmarnar, ger tað møguligt hjá Føroyum aftur í 2018 at hýsa altjóða tiltaki á hægsta stigi, sigur Magnus Tausen, formaður í Flogbóltssambandinum.


text:
Orð: Charles F. Weigle
Lag: J. Danson Smith
Týtt: Árni Jacobsen
Upprunaheiti: God ever cares
1. Gud minnist meg
– ei bert á lívsins sumri,
tá leið er løtt og ljósur dagur er –
hann minnist meg, tá leiðin er í skugga,
tá hjartað mótleyst er og byrðar ber.
Niðurlag: Gud minnist meg, hann tíðin ei kann broyta,
ævigur er hans kærleiki til mín.
Gud minnist meg, um heimsins gleði kólnar,
hans kærleiki í ævir svitast ei.
2. Gud minnist meg
og veit, at lívið einsligt
og tungligt tykjast kann mær mangan dag.
Hjá honum sál mín finna kann eitt skýli
og eiga signað, friðfult hvíldarstað.
3. Gud minnist meg,
hann tíðin ei kann broyta,
at signa, hjálpa, elska er hans mál.
Hann er tann sami nú og allar ævir
– tað gevur trygd til hvørja nívda sál.
Orð: Oswald J. Smith
Lag: Bentley DeForest Ackley
Týtt: Árni Jacobsen
Upprunaheiti: There is joy in serving Jesus
1. Gleðin er at eiga Jesus
á tí vandafulla veg.
Fylt við undran er mítt hjarta,
tí at Jesus elskar meg.
Niðurlag: Tað er signing Guds, sum ger meg ríkan,
stútt hann vakir yvir mær.
Hvørja løtu, hvønn ein dag,
stund um stund, á hvørjum stað.
Tað er gleði, sum ei aftur frá mær fer.
2. Vónin er at eiga Jesus,
allur ótti burtur er.
Yndisligir tónar fylla
mína sál á míni ferð.
3. Vissan er at eiga Jesus,
tá í bøn eg søki hann.
Vissan um, at Harrin Jesus
fyri meg bar krossins bann.
4. Troystin er at eiga Jesus,
sjálvt tá náttin myrkast er.
Náði Guds eg lærdi kenna,
tí mót ljósi leiðin ber.
Orð: Dan Andersson
Lag: Gunde Johansson
Týtt: Mortan Weyhe
Upprunaheiti: Gunnar Vägman
Millum ungdóm í dansistovu
dygst við dyrnar á stabba han sat
Gunnar Vegmaður við fiólu,
sum bæði læði og græt.
Jú, eg minnist tann harðbalna finnan
og hans eygnabrá vakin og blíð,
tá hann bar fram tey fagrastu minni
um sín ungdóm í Mattina bý’.
Tað vóru mest skemtitættir
og annað, sum heimagjørt var,
hann var gamal sum bygdin og bergið,
men sítt gránaða høvur høgt bar.
Tak og lýð tær á malargrótsrunið
og javndøgursstormanna brús
ella hoyr Gunnar Vegmann syngja,
sum hann sang, tá hann fekk sær ein rús.
Stundum fór tó ein sorti um enni,
meðan Gunnar spældi til dans,
tá hann sang sína vísu um Onnu,
um Onnu, sum aldri bleiv hans.
Orð: Carlton C. Buck
Lag: John Willard Peterson
Týtt: Jóhan við Neyst
Upprunaheiti: I believe in miracles
1. Guds handaverk so alsýnt er,
hans dýrd av øllum ber.
Mong skoða her í ærufrykt
tey undurverk, hann ger.
Niðurlag: Undurverk, tey henda enn
ígjøgnum Golgata,
har mong ein sál er endurloyst
úr bondum syndanna.
Ígjøgnum harða flagið upp
sær liljan trýsti veg.
Undurverk, tey henda enn
áh, Gud, við trúgv á teg!
2. Eg ivist ei um stórverk Guds,
sum vit her kunnu sjá.
Hans undurverk, tey leiða meg
heilt út á Golgata.
3. Guds kærleika og megi hans
eg skoði her um blítt.
Av náði henda undurverk,
sum fylla hjarta mítt.
Orð og lag: Petur og Gunrið Simonsen
1. Gleðiboð góð
hirðum og tjóð,
eingilin boðar við Betlehem:
Frelsari er
føddur í verð,
Kristus í Dávids staði.
Dýrd veri Harranum,
friður á jørðini,
menniskja takki bert og frøi seg.
2. Orðið varð hold,
bústað á fold,
sannleik og náði greitt boðaði.
Ljós er á jørð,
í menniskjum grør;
tøkk fyri Sonin, hin einborna.
Frelsa so dýrabar
honum, ið trýr, mátt fær
Guds barn at nevna seg. Undurfult navn.
3. Gleðiboð kær
ljóða enn skær:
Menniskjum góður er tokki í.
Jólanátt øll
í smáttu og høll
kvøða um barn, føtt í fjósi varð.
Dýrd veri Harranum,
friður á jørðini,
menniskja takki bert og frøi seg.
Orð og lag: Dave Bilbrough
Týtt: Øssur Berghamar
Upprunaheiti: Let there be love
Gev, Gud, at kærleikans Andi
nemur við kraft hvørja sál,
fløðir um land várt við megi,
birtir nýtt lív og nýggj mál.
Gev, Gud, at vit skulu kenna
kærleika Kristusar so,
at vit við halgaðum hjørtum
lýða hans boð.
1. Gud ynskir alt gott við mær,
eitt lív fylt við vón og trúgv,
og eg veit, at eg kann líta á hann,
mín vinur hann er.
Tryggur eg eri saman við Jesusi.
Niðurlag: Lívið er deiligt, lívið er gott;
gleðast eg kann um stórt og um smátt.
Jesus er mín – lívið hann gevur mær.
Sjálvt um eg møti mótgongd viðhvørt,
so veit eg, at hann sigur satt.
Hann gleðir meg, tí havi eg tað gott.
2. Gud ynskir alt gott við tær
– at geva tær vón og trúgv,
og eg veit, at hann koma skjótt skal,
so flyta vit heim
í ævir at búgva saman við Jesusi.
Orð: Ókend/ur
Lag: Ludwig van Beethoven
Týtt úr svenskum: Árni av Reyni
Upprunaheiti: Gud är min hamn
1. Gud er mín havn, mítt skjól í neyð og vanda.
Stórt er hans navn, tað skal um ævir standa.
:,: Og jørð og himmal eru hans. :,:
2. Meg leiðir Gud ta tíð, á fold eg livi.
Alt mítt, hvønn lut, mær Harrin hevur givið.
:,: Tí jørð og himmal eru hans. :,:
Orð: Warren Zorn
Lag: Harry D. Clarke
Týtt: Árni Jacobsen
Upprunaheiti: God has blotted them out
1. Gud hevur strikað tær út,
og tað gleðir mína sál.
Gud hevur strikað tær út,
Esaias ber tað upp á mál
í kapitlinum
fýra og fjøruti.
Gud strikaði út,
vann sigur á sút
og frelsti meg!
2. Ei nýtist mær ivast meir,
Guds orð hevur vissu veitt,
Jóhannes triði kapittul
og sekstan ger tað jú greitt.
Skuldi eg ei tá
frøtt meg, tá eg sá,
Gud strikaði út,
vann sigur á sút
og frelsti meg.
Orð: Gloria Gaither og William J. Gaither
Lag: William J. Gaither
Týtt: Flóvin Tyril
Upprunaheiti: Gentle shepherd
Góði Hirði, leið tú okkum,
ger tað so, at vit fara rætt avstað.
Góði Hirði, føð tú okkum,
tína kraft nýtst okkum dag um dag.
Tú bert mentur ert at veita okkum hjálp á hvørjum degi her.
Góði Hirði, leið tú okkum,
ger tað so, at vit fara rætt avstað.


text:
Eitt 47-ára gamalt námsfrøðiligt hjálparfólk og skótaleiðari er ákært fyri at hava neyðtikið og framt annan ágang á 28 børn. Tað skrivar TV2 Nyheder á heimasíðu sína.
Sambært ákæruritinum er ágangurin farin fram á einum stovni í Albertslund og í einum skótahúsi í Brøndby.
Ole Nielsen, kanningarleiðari, váttar fyri Ritzau, at løgreglan hevur funnið video og myndir, sum maðurin er ákærdur fyri at hava tikið.
Fleiri av teimum 28 børnunum hava sambært ákæruritinum verið fyri nógvum ymiskum ágangi.
Maðurin er ákærdur fyri bæði neyðtøku, fyri annan kynsligan ágang enn sex og fyri blygdanarskemd. Haraftrat er hann ákærdur fyri sita inni við 10.721 barnapornografiskum myndum og 1472 barnapornografiskum videoum.
Maðurin verður mettur at vera so mikið vandamikil, sambært ákæruritinum, at mann ynskir mannin varðhaldsfongslaðan.
"Talan er um nógvan grovan ágang móti smáum børnum, og tí tvíheldur ákæruvaldið um, at ákærdi skal varðhaldsfongslast, tað vil siga, fongslast í óvissa tíð", sigur Peter Rask, ákæri hjá løgregluni við TV2.


text:
Í Kommunuhúsinum er skrivstova Kommunufelagsins. Her eru eisini skrivstovurnar hjá Barnaverndarstovu Føroya og hjá Kommunala Arbeiðsgevarafelagnum. Tilsamans starvast 14 fólk í húsinum. Húsið verður eisini brúkt til fundir hjá hesum stovnum og hjá einstøku limunum, tá tørvur er á tí.
Endamálið hjá skrivstovu Kommunufelagsns er at útinna tær avgerðir, ið stýrið tekur. Skrivstovan er eisini bindilið millum limakommunurnar. Hon samskipar virksemið hjá teimum og umboðar tær mótvegis landsmyndugleikum o.ø. Eisini ger hon kunningartilfar, eins og hon ráðgevur og førleikamennir kommunurnar.
Barnaverndarstovan er felagskommunalur stovnur við heimild í løgtingslógini um barnavernd. Aðaluppgávurnar hjá Barnaverndarstovuni eru m.a. at umsita Fosturforeldraskipanina og Barnahúsið, umframt at veita barnaverndartænastunum kring landið holla vegleiðing og ráðgeving, at virka sum ráðgevi hjá landsstýrinum á barnaverndarøkinum, at styrkja og samskipa barnaverndarøkið, og at fáa til vega hagtøl og at skipa fyri gransking og menning á økinum. SSP-samstarvið er eisini partur av Barnaverndarstovuni.
Kommunala Arbeiðsgevarafelagið er kommunalur felagsskapur, sum kommunurnar, IRF og SEV eru saman um. Endamál felagsins er at fremja áhugamál limanna í øllum málum um lønar- og setanarviðurskifti starvsfólkanna. Limirnir standa fyri rakstrinum av felagnum.
Stjórin í Kommunufelagnum hevur leiðsluna í Kommunuhúsinum um hendi.


text:
Listi A og Listi B, ið fingu ávikavíst átta og tveir býráðslimir valdar (10 av 11), á kommunuvalinum í 2016, hava viðgjørt politisku støðuna, sum er íkomin, eftir at umboðið hjá Lista C, ið m.a. hevur sitið á formanssessinum í teknisku nevndini, tað sum farið er av hesum valskeiðnum, - hesa seinastu tíðina av órøttum er farin at leggja harðliga eftir persónum í umsitingini í lesarabrøvum í almenna rúminum. Hetta eru persónar sum meginregluliga ikki fáa vart seg, táið teir ikki eru partar av politisku skipanini. Aðrir tættir í atburðinum benda greitt á, at Listi C hevur valt at telva seg í ein andstøðuleiklut, og úrslitið av tingingunum hjá Lista A og B er tí, at vit ynskja at formalisera hendan andstøðuleiklutin hjá Lista C út í æsir. Vit harmast sjálvandi um, at hetta samstundis er fyrsta ferðin, at eitt býráð í Runavíkar kommunu býtir seg upp í samgongu og andstøðu.
Tá býráðið skipaði seg fyri sløkum tveimum árum síðani, var semja um, at øll umboðini fyri Lista A (8), B (2) og C (1) gingu saman í eina og somu samgongu, har javnbjóðis rættur var til býti av nevndar- og álitissessum. Samsvarandi hesum vann eina umboðið hjá Lista C sær nevndarsess í vinnu- og havnanevndini, formanssessin í teknisku nevnd, nevndarsess í staðbundnu nevndini fyri Elduvík/Funningsfjørð og sess í stýrinum fyri Skálafjarðar Sløkkilið (samstarv millum Nes, Sjóvar- og Runavíkar kommunu.)
Nú Runavíkar býráð er skipað av nýggjum, er greitt, at nýggja samgongan eigur allar nevndar- og álitissessir einsamøll. Nýggja samgongan hevur í hesum viðfanginum avgjørt, at Jóhan Vest tekur sæti í vinnu- og havnanevndini, Selinda í Heiðunum í teknisku nevnd (har Kristian Gaardbo nú er valdur formaður), Kári Egholm Jacobsen tekur sæti í staðbundnu nevndini fyri Elduvík/Funningsfjørð og Terje Beinar Vestergaard í stýrinum fyri Skálafjarðar Sløkkilið.
Við hesum fráboðað.
Listi A og Listi B í Runavíkar býráð


text:
Barbiedukkur hava leingi hugtikið ungar gentur við teirra vakurleika og fínum klæðum. Nú kunnu tær hugtaka við skili eisini.
Í sambandi við altjóða kvinnudagin, avdúkar Mattel, fyritøkan, ið framleiðir Barbiedukkurnar, eina nýggja røð av dukkum, ið líkjast veruligum kvinnum.
Nýggja røðin av dukkum “Inspiring Women” (fyrimyndarligar kvinnur) er gjørd aftaná eina spurnarkanning hjá Mattel, har 8000 mammur kring heimin luttóku. 86 prosent av teimum søgdu seg stúra fyri fyrimyndunum, sum døtur teirra hava atgongd til.
“Vit fegnast um at kunna vísa teimum veruligar fyrimyndir fyri at minna tær á, at tær kunnu verða alt møguligt,” sigur Lisa McKnight, varastjóri og fyrisitingarstjóri, í tíðindaskrivi.
Fyrimyndarligar Barbiedukkur fáast nú tískil í tveimum ymsum røðum. “Shero”-røðin (kvinnuligar hetjur) frá 2015 og nýggja “Inspiring Women”-røðin.
“Inspiring Women” dukkurnar líkjast veruligum kvinnum úr søguni, og nýggjar dukkur eru gjørdar í “Shero”-røðini, ið eru gjørdar eftir nútíðar-fyrimyndum.
Við “Inspiring Women” dukkunum fylgja upplýsingar um, hvat hvør einstøk kvinna hevur gjørt fyri samfelagið.
Ein teirra er Amelia Earhart, fyrsti kvinnuligi flogskiparin, ið fleyg tvørtur um Atlantshavið. Ein onnur er meksikanska listakvinnan Frida Kahlo. Eisini heiðrar Mattel Katherine Johnson, ið var slóðbrótandi matmatikari.
Enn eru bert tríggjar dukkur í “Inspiring Women”-røðini, men fleiri fara at koma seinni, sigur Marissa Beck, talskvinna fyri Mattel.
“Hendan røðin heiðrar ótrúligar og djarvar kvinnur, ið váðaðu nógv, fóru um mørk og slóðaðu fyri, at nýggj ættarlið av gentum kundu ímynda sær enn meira enn áður,” sigur Beck við CNN.
Shero-røðin byrjaði í 2015 at varpa ljós á veruligar kvinnur, ið hava gingið undan á sínum øki.
Hesa vikuna kom Barbie við 14 nýggjum Shero-dukkum, m.a. eina gjørt eftir Patty Jenkins, ið er leikstjórin handan filmin “Wonder Woman”, og amerikansku ítróttarkvinnuni Chloe Kim, ið júst hevur vunnið gull í Olympisku vetrarleikunum í Pyeongchang. Aðrar dukkur í røðini heiðra sniðgevum, tíðindakvinnum, sjónleikarakvinnum og íverksetarum.
Shero-dukkurnar ímynda kvinnur úr USA, Avstralia, Bretlandi, Turkalandi, Fraklandi, Kina, Týsklandi, Meksiko, Pólandi, Italia og Spania.
Dukkurnar koma í handlarnar í næstum, men longu nú ber til at bíleggja tær á heimasíðuni hjá Barbie.
Til ber at síggja fleiri myndir av nýggju Barbie-røðini her.


text:
Nógv verður tosað um Michael Phelps í hesum døgum, og um hvussu vítt hann verður fyrsti svimjari sum vinnur 8 gull á HM. Men hansara skrá er lítið av miklum í mun til tær 9 tilmeldingarnar hjá fronsku Laure Manaudou, sum við innleiðandi og semifinalum kann viðføra at hon hesar sjey dagarnar skal
svimja kappast 7450 metrar tilsamans.
Hon hevur longu vunnu teir 400 frí í dag, í eini tíð sum hon bestemt ætlar sær at betra um seinni. Segði her í vikuni, at hon fór ikki at umhugsa at gevast við svimjingini fyrr enn hon svam undir 4 minuttir í 400 frí. Hon er eisini rættiliga vís í at vinna teir 800 frí, um ikki Otylia Jedrzejczak klárar at koppa henni. Og so eru tað 200 frí og 1500 frí, umframt 50 og 100 rygg, og stafettir.
Tit kunnu lesa um ætlanir hennara her á eurosport.com og her á swimnews.com. Laure Manaudou er forrestin ein øgilig gella, sjálvt eftir fronskum mátistokki. Tá ið fjølmiðlarnir ikki skriva um hennara brøgd – sum til dømis at hon í fjør tók 18 ára gamla heimsmetið hjá Janet Evans í 400 frí – so er tað um hvussu hon klandrast við venjarar og svimjisamband, ella bara vinnur í italienskari svimjihettu tí at sjeikurin er haðani.


text:
Vælkomin í skúla, sunnudagin 18. november 2018 kl. 15 til 16:30
- Ynskir tú tær eina ókeypis bók – ella fleiri?
- Hevur tú hug at práta um bókasavns-møguleikarnar í Nólsoy?
- Býarbókasavnið leggur fram um møguleikar og leitiskipan.
- Lærarar leggja fram ynski um nýtslu.
Luttakarar sleppa at velja sær ókeypis bók/bøkur, ið eru ruddaðar úr savninum. Av tí at nýggjar bøkur verða settar á hillarnar, rúmast ikki allar bøkur og ynskja vit at tær tó eru tykkum til gagns.
Vælkomin at lurta og kjakast um hvussu vit best nýta stóru bókarúgvu okkara.
Lærararnir


text:
Væleydna tiltak um at lesa í USA
Í sambandi við at sendikvinnan úr USA Laurie S. Fulton vitjar í Føroyum, varð í gjár skipað fyri tiltakinum “Útbugving vestan hav, at lesa í USA”.
Væl av fólki vóru møtt upp á fabrikkini hjá Østrøm á Skálatrøð, har Martin Mohr Olsen frá MFS bjóðaði vælkomin.
Sigurð í Jákupsstovu, rektari legði út við at siga nøkur orð um Setrið.
Eftir hetta vóru trý ungfólk úr Føroyum, Janus á Ryggi, Bjørg Herup Olsen og Kristina á Váli, sum greiddu frá sínum spennandi royndum við lestri í USA.
Laurie S. Fulton, sendikvinnuni hevði síðani áhugaverda framløgu og greiddi frá møguleikum hjá føroyingum fyri at lesa í USA. Høvi var til at seta spurningar.
Tiltakið endaði við, at luttakarnir fingu møguleika fyri at tosa nærri við bæði MFS og Altjóða Skrivstovuna á Setrinum um praktisk lestrarviðurskifti.
Tað vóru MFS, Altjóða Skrivstovan á Fróðskaparsetrinum og Vinnumálaráðið, sum skipaðu fyri.
-
13.12.2018 Setrið Deildin fyri Heilsu- og SjúkrarøktarvísindiPrógvhandan í KongshøllPrógvhandan – Ískoytisútbúgving fyri sjúkrarøktarfrøðingar o...
-
11.12.2018 NáttúruvísindadeildinFøroyska haranEyðfinn Magnussen, lektari í lívfrøði á Náttúruvísindadeildi...
-
06.12.2018 Setrið SetursskrivstovanÁsbjørn 30 ára starvsdag á SetrinumTann 22. november vóru liðin 30 ár síðani Ásbjørn Johannesen...


text:
Skrivað hevur Tóra í Stórustovu
Ein hevur ikki sloppið undan at hoyrt donsku songkvinnuna MØ tað seinasta árið. Hon er vorðin ein av størstu tónleikarunum, ið Danmark eigur, og hevur ligið ovast á altjóða hittlistum, síðan hon legði rødd til mega-hittið Lean On í 2015. Tit kenna sangin, omma kennir sangin, øll kenna sangin.
Ein tíma áðrenn konsertin byrjaði, var tað longu fitt av fólki á sandinum. Sum minuttirnir gingu, byrjaði sandurin at fyllast, og beint áðrenn konsertin byrjaði var sandurin fullari, enn hann hevur verið tey seinastu árini.
Dansur, dansur og meira dansur
MØ legði út við nýggjasta staklagnum hjá sær, Nights With You, ið fekk fjøldina við frá allar fyrstu løtu. Hon brúkti allan pallin og syrgdi fyri, at hon sá øll, og at øll sóu hana. Fleiri ferðir gjøgnum konsertina fór hon av pallinum og heilt niður til áskoðararnar. Hon virkarði lívlig, við uppá tað, og sum um hon tímdi at spæla.
- Tað er so snedigt at veksa upp og hoyra so nógv um Føroyar, men aldrin hava verið her, og síðani at koma og føla seg so vælkomnan, túsund takk, fekk hon sagt við fjøldina.
Síðani komu teir róligu sangirnir, teir, ið ikki líka nógv kendu. Ofta verður hetta til ein "snooze-fest", men akkurát her dugdi hon sera væl at fáa fólk við, so at tey ikki keddu seg, hóast tey kanska ikki dugdu løgini.
Eitt, ið eg hoyrdi fleiri áskoðarar kring meg nevna, var mátin, MØ dansaði uppá. Hon dansaði akkurát, sum hon hevði hug til. Rørslurnar fylgdu tónleikinum, og hon legði ikki í, hvussu tað sá út. Øðrvísi, eitt sindur løgið, men forbannað kul!
Heimsklassa framførsla
Hóast ljóðið summar tíðir kann vera svingandi á sandinum í Gøtu, so riggaði tað avbera væl gjøgnum alla konsertina. Hon sang sjálv og ljóðaði akkurát líka, sum hon ger á fløgunum hjá sær. Smávillur, men tað gjørdi tað bara eitt vet meira ektað og riggaði, á ein háttt væl, til hennara ópoleraða look.
Trummuspælið verði eg eisini noydd at nevna. Tað var feilfrítt. Sera dugnaligi trummusláarin livdi seg inní tað, eins og flestu trummusláarar gera, og tað riggaði knasandi væl.
Avslappaða Karen Marie (MØ), íklædd Nike-bh og retro-klæðir kundi ikki havt passað betur inn í G!
Eg gevi tí MØ 6 av 6 uppibornum R'um.


text:
31. Okt 2008
Í ár eru 10 ár síðani tónleikabólkurin Ælabogin undir Tórshavnar Kvøld- Ungdóms- og Listaskúla varð stovnaður og í tí sambandi verður 10-ára jubileumskonsert í Mullers Pakkhúsi, sunnudagin 2. novembur kl.16.00. Øll eru vælkomin. ...
10. Okt 2008
Kórið Glymur hevur konsert í Tórshavnar Kommunuskúla, leygardagin 18.oktobur kl. 16.00, undir leiðslu av Ingun Hentze.Høvi verður eisini at hoyra Julian Rasmussen spæla klaver. ...
26. Sep 2008
Mándagin 29.septembur byrjar frálæran so smátt í nýggja skúlaárinum. Lærararnir hava fingið næmingalistarnar sendandi og seta seg í samband við næmingarnar um nær og hvar frálæran byrjar. Nakrar broytingar eru í mun til áður lýsta, t.d. verður øll seyming, sum fyrr var í Brúna...
09. Sep 2008
Fyrstu 10 minuttirnar eftir at teldutilmeldingin læt upp í gjárkvøldi, høvdu 400 fólk skrásett seg og eftir einum tíma var talið omanfyri 1000.Hetta, at so nógv skráseta seg samstundis, setur stór krøv til skipanina og tá kunnu óhepnar støður koma fyri. Ein serligur trupulleiki var,...
04. Sep 2008
Almennar treytir í sambandi við KvøldskúlaskeiðiniTreytað av nóg stórari undirtøku og góðkenning frá myndugleikunum bjóðar Tórshavnar Kvøld,- Ungdóms- og Listaskúli borgarum í Tórshavnar kommunu undirvísing í teimum lærugreinum, sum lýstar eru í faldaranum.Frálæran í flestu lærugreinum byrjar í viku 39 ella 40.Tlmeldingin er á...
28. Aug 2008
Gunnleivur Briem úr bólkinum Mezzoforte fer at halda skeið í trummusláttri á Margarinfabrikkini í November mánaði. Skeiðið er ætlað fólkum við royndum innan trummusláttur. Nærri verður lýst seinni ...
13. Jun 2008
Munnliga próvtøkan í støddfrøði, fyri 10.floksnæmingar í kvøldskúlaskipanini, verður mánadagin 23. juni í Eysturskúylanum. Próvtøkan byrjar kl. 18.00. ...
13. Jun 2008
Tann 12. og 13. juni kl. 18.00 spælir annar av byrjanarbólkunum hjá Hedvig Westerlund Kapnas , ”Kring Jørðina í 80 dagar”, í Sjónleikarhúsinum. Søgan er skrivað av Jules Verne, leikritið væntandi eftir Bengt Ahlfors og týðingina hevur Niels Nattestad staðið fyri. –...


text:
Svend C velur SeapiX frá Vikmar.
Svend C velur SeapiX multibeam ekkólodd & plottara.
SeapiX er eitt tað mest framkomnað multibeam ekkóloddi á marknaðinum.
Royndir til makrel fiskarí hava verði sera góðar, og í nýggjasti útgávuni eru funktiónir sum gera SeapiX m.a. eisini sera væl egnað til botn troling.
SeapiX teknar botnin sera neyvt við heili 128 uppmátingum í 120 gradir, hetta gevur brúkarinum sera neyvar uppmátingar av botni sum ikki eru sæddar áður á fiskiskipið.
Eisini skrásetur SeapiX sera neyvt fisk, baði uppí í sjónum, og tætt at botni.
Hetta er møguligt tí SeapiX hevur heilar 128 botnar ið hava eina strálubreidd uppá einans 1.5 grad hvør!
Les meir um SeapiX her...
[youtube=http://www.youtube.com/watch?v=pXr7SGAVFoQ]
Makrel fiskaríð við seapix umborð á Polar Nanoq


text:
Sølufólk
til TIMBURHANDILIN
Vit sóknast eftir dugnaligum og
eldhugaðum sølufólki til timburhandilin at byrja skjótast gjørligt.
Vit bjóða
Eitt starv í eini framkomnari fyritøku,
har vit við at seta tænastu og góðsku í hásæti virka í einum spennandi og vaksandi
virkisøki innan handil. Tú kemur at virka í einum vælvirkandi toymi av
starvsfólki, sum hevur sølu til privat- og yrkiskundar um hendi.
Starvið
Inniber, at tú skalt luttaka í virkna
søluarbeiðinum av byggitilfari, ið er at finna í timburhandilinum. Í tøttum
samstarvi við starvsfelagar tínar verða uppgávurnar hjá tær hesar:
- søla
- kundaavgreiðsla
- ráðgeving og vegleiðing
- tilboðsarbeiði
-uppsøkjandi søluarbeiði
Vit vænta
At tú hevur grundleggjandi førleikar
innan sølu til byggivinnuna og/ella aðrar vinnur, at tú ert málsøkin, røkin,
setur kundatænastu í fremstu røð, og hevur evni og viljan at verða ein virkin
luttakari millum dugnaligar starvsfelagar.
Løn og
setanartreytir
verða ásettar sambært avtalu.
Áhugaði kunnu venda sær til Trygva Mortensen,
umvegis tel 350 500. Ljóðar hetta nakað fyri teg, so send okkum nøkur orð um
teg sjálvan. Starvið verður sett so skjótt skikkaður umsøkjari er funnin.
Umsóknir skulu sendast til xlt@xlt.fo
2x3-TIMBURHANDILIN
Heykavegur 4 Boks
3038 110 Tórshavn
xlt@xlt.fo
Tel: 350 500
Starvsfólk til Café Krókin í 2x3-TIMBURHANDLINUM
Starvið
Starvið í Café krókinum er umleið 25 tímar um vikuna. Arbeitt verður í skiftandi arbeiðstíðum og annan hvønn
leygardag. Starvið inniber, at tú fyrst og fremmst fer at virka innan
avgreiðslu og tænastu mótvegis kundum okkara.
Vit vænta, at tú ert málsøkin, røkin, setir
kundatænastu í fremstu røð og hevur evni og viljan at verða ein virkin
luttakari millum nakrar royndar og dugnaligar starvsfelagar.
Løn sambært avtalu.
Ljóðar hetta nakað fyri teg, so send okkum
nøkur orð um teg sjálvan. Starvið verður sett so skjótt skikkaður
umsøkjari er funnin.
Umsóknir skulu skulu sendast til:
2x3-TIMBURHANDILIN
Heykavegur 4
Boks 3038
110 Tórshavn
xlt@xlt.fo


text:
Kýpros
Kýpros (grikskt mál: Kύπpoς, turkiskt mál: Kıbrıs) er ein stór, náttúruvøkur oyggj eystarlaga í Miðjarðarhavi og væl umtókt ferðamannaland. Oyggin er triðstørsta oyggj í Miðalhavinum. Høvuðsstaður er Nikosia, og landið hevur umleið 800 túsund íbúgvar. Aðrir stórir býir er Limassol, Larnaca og Papos. Almennu málini eru tvey í tali, grikskt og turkiskt. Kýpros er limur í EU. Oyggin liggur eystanfyri Grikkaland, sunnanfyri Turkaland, vestanfyri Sýria og Libanon í ein útnyrðin av Ísrael og norðanfyri Egyptaland.
Kýpros tað minsta landið, sum hevur havt eitt lið við í Champions League bólkaspælinum.
Innihaldsyvirlit
Søga[rætta | rætta wikitekst]
Fornøldin til miðøld[rætta | rætta wikitekst]
Tey fornastu prógvini ella tekin um at menniskju hava búð á Kýpros kunnu førast aftur til 10. øld áðrenn Krist. Fornaldar útgrevstir frá hesi tíðini eru m.a. tann væl varda neolitiska bygdin Khirokitia, sum hevur fingið status sum World Heritage Site við kravi frá UNESCO um "eyka verju" status, um so er at vápnaðar konfliktir fara fram[1] Tað sama er galdandi fyri Pafos og Málaðu kirkjurnar í Troodos. Á Kýpros eru eisini nakrir av heimsins elstu vatnbrunnum.[2]
Gjøgnum tíðina hevur Kýpros verið undir fleiri ymiskum harradømum. Oyggin var bygd av grikskum mykenum í tveimum bylgjum í 2. øld áðrenn Krist. Síðan hevur oyggin verið hersett av fleiri ymiskum stórmaktum: av Nýassíriska ríkinum, Egyptalandi og síðan av Persiska ríkinum. Í 333 á. Kr. tók Aleksandur Mikli ræði á oynni. Síðan varð oyggin stýrd av Ptolemaiska Kongaríkinum, av Rómverjaríkinum, av Byzantinska Ríkinum, av árabisku kalifatunum eitt stutt skifti, av tí franska Lusignan ríkinum og av Venesianarum, og síðan av Ottomanska ríkinum í 1571.
Nýggjari søga[rætta | rætta wikitekst]
Kýpros var undir Ottomanskum harradømi í meira enn trýggjar øldir. Kýpros kom undir bretskt stýri í 1878 til oyggin fekk frælsi í 1960,[3] og gjørdist ein limur í Commonwealth árið eftir.
Áðrenn oyggin fekk frælsi í 1960, var hon undir turkiskum og síðan bretskum yvirræði. Meginparturin av fólkinum eru grikkar, bara fimtingurin turkar. Drúgvt stríð var ímillum tey bæði fólkasløgini, og tað hevði við sær, at oyggin varð býtt sundur í 1974; sunnari partur er sjálvstøðugur við meiriluta av grikskt talandi kýpriotum, meðan norðari partur er turkiskur.
Eitt vápnað stríð tók seg upp hin 21. desember 1963, sum byrjaði tá tveir turkisk-kýpriotar vóru skotnir. Dagurin er síðan kendur sum Blóðigu jólini. Tað var byrjanin til eitt stríð millum hesi bæði fólkasløgini, ein partur av griksttalandi kýpriotunum ynsktu enosis, tvs. sameining við Grikkaland. EOKA B var ein paramiliterur felagsskapur, stovnaður í 1971 av General Georgios Grivas-Digenis, nevndur Grivas. Hesir royndu eina hernaðarliga kvettroynd, eitt coup d'état, stuðlaðir av griksku juntaðini, í 1974, men hetta miseydnaðist orsakað av at Turkaland gjørdi innrás og hersetti norðara partin av oynni. Stríðið sum endaði við, at oyggin bleiv býtt sundur í ein grikskan og ein turkiskan part í 1974. Umleið 150.000 griksttalandi kýpriotar búðu tó framvegis í norðara partinum og eini 50.000 turkisttalandi kýpriotar búðu í syðra partinum av oynni. Syðri parturin av Kýpros er sjálvstøðug tjóð og fevnir um 59% av oynni, meðan Norður Kýpros, sum fevnir um 36% av oynni, bert er viðurkend av Turkalandi. Stóra Bretland hevur harradømi yvir økjunum Akrotiri og Dhekelia, sum eru suðurstrondini, ávikavist strandaøkið sunnanafyri Limassol í syðra partinum av Kýpros og vestanfyri Famagusta í turkiska partinum av oynni og við markið longri suðuri, sí kortið høgrumegin.
Í dag (2013) er oyggin framvegis deild sundur í tveir partar, í syðra partinum, sum er tann parturin ið verður nevndur Kýpros, eru griksttalandi kýpriotar í meiriluta. Í norðara partinum av oynni, sum er undir turkiskum yvirvaldi, eru turkisttalandi kýpriotar í meiriluta.
Politikkur[rætta | rætta wikitekst]
Turkaland er einasta land, sum viðurkennir lýðveldið í turkiska Norðurkýpros. Lýðveldið varð stovnað eftir turkiska innrás á oynna í 1974 – eftir eitt kvett, sum griksku kýprotarnir saman við griksku hernaðarjuntuni av grikska meginlandinum skipaðu fyri. Grikski parturin av Kýpros hevur limaskap í ES.
Sí eisini[rætta | rætta wikitekst]
Keldur[rætta | rætta wikitekst]


text:
CCF 8 Aa
TSB E 151
1 Árla var um morgunin,
sólin skín so víða,
Sjúrður klæðist for síni song,
hann býr seg út at ríða.
2 Sjúrður reið á skógvin fram
eystur um heyggin brúna,
opnan sá hann gullsal,
og gullið læk í túni.
3 Túnið var av marmorsteini,
hurðar av fílabeini,
hongslini vóru [av] syfrisviði,
bjálkar av sildarteini.
4 Har vóru hurðar av syfrisvið,
málar við ídningshorni,
glógvar so gull í gøtum har,
sum ljómur av havrakorni.
5 Sjúrður hugsar við sjálvum sær:
“Úti skal eg ikki standa,
antin her búgva fólk ella trøll,
her fari eg inn at ganga.”
6 Sjúrður gekk í hallina inn,
skín sum fonnin hvíta,
dvørgamoyggin fyri sat,
innilig at líta.
7 Svaraði Ása dvørgamoyggj:
“Tú ert ikki borin at standa,”
snúgvuliga úr sessi brá,
bar honum stól til handa.
8 “Mangur hevur á skógvin riðið
frúur at biðja sær,
higar er eingin komin tann,
líknast hevur at tær.”
9 Hon fylgdi honum í gullsal,
hildust tey um hendur:
“Her kanst tú við eygum sjá,
hvør vítt mín sal er rendur.
10 Hoyr tað, Sjúrður Sigmundarson,
tú ert so nýtur drongur,
her kanst tú við eygum sjá,
hvør vítt mín salin gongur.”
11 “Hoyr tú, Ása dvørgamoyggin,
fagra og so fríða,
hvussu eita teir garpar tveir,
á henda skógvin ríða?”
12 “Hálvdan og hann Eirikur
her hava riðið leingi,
ríða seg í Ásgarðar
at royna Óðins dreingir.
13 Hálvdan og hann Eirikur
her hava riðið á sinni,
ríða seg í Ásgarðar
at hitta Óðin inni.
14 Tað er so vant í tygara landi,
har blæs vindur og kavi,
ríður so mangur einsamallur,
hann rænar tygara fæ.
15 Tað er so vant í tygara landi,
har blæs veður og vindur,
betri er í gullborgum
ást við meg at binda.”
16 “Hoyr tú, Ása dvørgamoyggin,
tað mást tú ei stunda,
eg gifti ikki óðal mítt
burtur á heidnar grundir.
17 Hoyr tað, Ása dvørgamoyggin,
tað mást tú ei vænta,
eg gifti ikki óðal mítt
burt á heidna landa.”
18 Tað var Ása dvørgamoyggin,
øll í gulli glæsti,
hon gekk seg at gullkistu,
upp við mentum læsti.
19 Hon sendi honum klæðini,
glógva sum gullið reyða:
“Ei man *nakar í tygara landi
tílíkar mentir eiga.
20 So væl mást tú tey klæði slíta,
glógva sum gullið reyða,
leingi hava ligið á kistubotni
eftir tann Dagmors deyða.”
21 Svaraði Sjúrður Sigmundarson,
gull ber seg á hand:
“Eg føri ikki heiðin klæði
aftur í vára land.”
22 Hon gav honum brynjuna,
gjørd var av silvuri hvíta:
“Tak við, Sjúrður Sigmundarson,
vita um tú mant nýta!”
23 Svaraði Sjúrður Sigmundarson,
gull ber seg á hand:
“Eg føri ikki heidna brynju
aftur í vára land.”
24 Svaraði Ása dvørgamoyggin,
fagra og hin fríða:
“Dvølst í nátt og ver hjá mær,
í morgin skalt tú ríða.”
25 “Eg dvøljist ikki longur hjá tær,
enn drekka skal moyggja minni,
skunda lati eg míni ferð,
vit hittast annað sinni.”
26 Sjúrður svav í heygnum,
tað var alt so brátt,
hann gat barn við dvørgamoynni
á teirri somu nátt.
27 Árla var um morgunin,
sólin skín so víða,
Sjúrður klæðist for síni song,
hann býr seg út at ríða.
28 “Nær skal eg bryggja,
nær skal eg blanda vín,
nær skal eg tín aftur vænta,
Sjúrður, at vitja mín?”
29 “Væl mást tú bryggja,
væl mást tú mjøðin blanda,
tá triði máni úti er,
skalt tú meg aftur vænta.”
30 Sjúrður fór av høllini út,
heldur sær á gleim,
tá var Grani burtur lopin,
hann skuldi ríða heim.
31 Sjúrður aftur í heyggin fór,
segði frúnni frá:
“Burtur er Grani, folin mín,
eg skuldi ríða á.”
32 “Eg skal læna tær hestin tann,
inniligur at ríða,
so loypur hann yvir dalir og fjøll,
sum aðrir í grøna líða.
33 Ríð honum heilur og happadrúgvur,
tað er ikki vandi,
sjáldan loysti faðir mín
falkan tann úr bandi.
34 Ríð honum heilur og happadrúgvur,
bæði við gleði og gleim,
tá tú kemur úr skógnum út,
tú sært tín fola ein.”
35 Hon fylgdi honum so langt á leið,
bað honum góðan dag:
“Far væl, heilur og happadrúgvur,
alt gangi tær væl!”
36 Hon fylgdi honum so langt á leið,
bað honum góðan frið:
“Far væl, heilur og happadrúgvur,
alt gangi tær við!”
37 Sjúrður reið eftir vegnum fram,
bæði við gleði og gleim,
tá hann kom úr skógnum út,
hann sá sín fola ein.
38 Tað er Sjúrður Sigmundarson,
tungu ber hann snjalla:
“Eg veit mær eingi *sviðri ráð
enn ríða heim til halla.”
39 Sjúrður skuldi til hallar ríða,
frá man frættast víða,
hann sær mann úr fjalli koma,
brádliga mót sær líða.
40 Har kom ein so grimmur risi,
Sjúrður ikki kendi,
hann hevði eygað eitt í heysi,
finskan boga í hendi.
41 Sjúrður skuldi til hallar ríða,
mátti aftur venda,
risin skeyt sína stong í vøll,
tá mátti kappin standa.
42 Svaraði Sjúrður Sigmundarson,
mælir á tungu inna:
“Lova mær til hallar heim,
vit hittast annað sinni.”
43 Risin so til veitslu tekur,
mælir í fyrsta orði:
“Tú nært ikki til hallar heim,
og ikki av einum spori.
44 Tí tú hevur sovið hjá dvørgamoynni,
ikki sagt mær frá,
har for skalt tú, Sjúrður,
ikki til hallar ná!”
45 Risin gevur høggini tung,
sum tey varpa grót,
stundum flýddi kappin undan,
stundum helt ímót.
46 Sjúrður skuldi til hallar ganga,
tykist komin í treyt,
tað var tann svarti fjallatussi,
stongina á hann skeyt.
47 Sjúrður skuldi til hallar ganga,
mátti venda aftur,
tá kom Grani leypandi,
varð honum við tað lætt.
48 Tá kom Grani leypandi,
jørð við hógvar tróð,
gæsar uppi við høvdinum,
aftur á herðar stóð.
49 Tá kom Grani leypandi,
hansara sporar ringja,
snarliga vendi síðu til,
Sjúrður í saðil springa.
50 Sjúrður leyp í saðilin upp
yvir leysan loga,
studdi seg hvørki við skjøld ei svørð,
ei við saðilbuga.
51 “Tú gert einki at brigða mær
dvørgamoynna at gifta,
nú skal eg, tín fjallatussi,
høggum við teg skifta!”
52 Bardust fullar tógva dagar,
hvørgin sigur fekk,
inntil tann hin triðja,
ið sól til viða gekk.
53 Bardust fullar tógva dagar,
hvørgin sigur vann,
inntil tann hin triðja,
ið sól til viða rann.
54 Risin sipar jarnstongina,
tað var alt so fast,
Grani kundi skáka væl,
hann misti fyrsta kast.
55 Sjúrður rendi mót risanum,
øllum tókti undur,
høgg so tann hin grimma risa
í miðjum kníggjum sundur.
56 Tað var tann svarti fjallatussi,
læt ikki á sær finna,
stubbarnar setti hann niður í jørð,
hann bardist ikki minna.
57 Tað var Sjúrður Sigmundarson,
sínum svørði brá,
hann kleyv tann hin grimma risa
sundur í lutir tvá.
58 Tað er Sjúrður Sigmundarson,
heldur sær á gleim,
síðani tað ríður hann
aftur til hallar heim.
59 Sjúrður gekk í hallina inn,
var so síðla á kvøldi,
Hjalprekur fyri borði situr
við sítt dreingjaveldi.
60 Hjalprekur kongur til orða tekur
við sítt dreingjaveldi:
“Hoyr tað, Sjúrður Sigmundarson,
hvar hevur tú verið á kvøldi?”
61 Sjúrður svarar honum aftur,
frá man frættast víða:
“Møtti mær ein fjallatussi,
hann beyð mær at stríða.”
62 Sjúrður svarar honum aftur
við alskyns makt og meingi:
“Møtti mær ein fjallatussi,
hann dvaldi meg so leingi.”
63 Árla var um morgunin,
sólin skín so víða,
Sjúrður klæðist for síni song,
hann býr seg út at ríða.
64 Sjúrður reið á skógvin fram
eystur um heyggin brúna,
opnan sá hann gullsal,
gullið læk í túni.
65 Sjúrður gekk í hallina inn
aftur í sama heyg,
tá sá hann, hvar dvørgamoyggin
lá har inni deyð.
66 Gróv hann hana í heyggin niður,
so er greint ífrá,
mikið gull og mentarsnót
legði hann henni hjá.
67 Og so mundi hann hjá henni grava
moybarnið tað hitt fríða,
síðan mundi Sjúrður
aftur til hallar ríða.
CCF 8 Aa
TSB E 151
Handrit: J. Klemmensen: Sandoyarbók. Dansk Folkemindesamling 68, Nr. 57, s. 592.
Útgávur:
1. R. Long: Sandoyarbók II, s. 157.
2. Føroya kvæði (N. Djurhuus greiddi til útgávu, 1951) Band I, Teil 3, s. 283.
3. Føroya kvæði (Inngangur og úrtøk eftir Dánjal Niclasen, 1998) 4. bind, s. 194
Heimild: Úr Sandoy. Johan Michael Hentze, Jóhan í Uttastovu (1787-1840), 1822
Sjúrður ríður inn í skógin á hesti sínum Grana. Hann kemur til gylta høll og fer inn. Inni kemur hann fram á eina dvørgamoyggj. Hann verður verandi hjá henni alla náttina, og hon verður við barn.
Um morgunin ger hann seg til at fara, men lovar at koma aftur um einar níggju mánaðir. Hann lænir ross frá henni, tí Grani er horvin.
Á heimleiðini hittir Sjúrður ein risa, sum vil sleppa at berjast við hann. Sjúrður vinnur á honum og fer heim. Nakað seinni fer hann aftur í høllina, og inni kemur hann fram á dvørgamoynna og barn hennara, bæði deyð.
Hann jarðar tey.
á føroyskum: CCF 8 A-C (bert á føroyskum). Eisini nevnd ”Dvørgamoy triðja”.


text:
Landbúnaðarframleiðslan um 90. mill.
Landbúnaðarframleiðslan í Føroyum liggur um góðar 90. mill. um árið, ið svarar til 1 % av bruttotjóðarúrtøkuni.
Mett verður, at seyður og mjólk geva um 70 mill. um árið.
Samlaa landb˙naarframleislan liggur um gˇar 90. mill. um ßri, i svarar til um 1% av bruttotjˇar˙rt°kuni. ═ stˇrum er talan um sey og mjˇlk, sum hava st°rsta třdningin.
T°lini eru frß kanning, sum B˙naarstovan hevur lati gj°rt og sum sÝggjast Ý sÝni heild ß heimasÝuni hjß B˙naarstovuni.
Framleislan av seyi fer Ý stˇran mun fram sum einstaklingaframleisla, har einstaklingar eiga naka av j°r og hava sey gangandi - antin ß tr°um ella Ý haga.
Festib°ndirnir standa m°guliga fyri upp mˇti eini helvt av seyahaldinum. Metingar ˙t frß ßseyatalinum og frß innkomnum skinnum, tß flettingin er fyri, gav ßbendingar um, at umlei 70.000 seyir vera flettir ßrliga. Hetta svarar til eina ßrliga kj°tframleislu ß umlei 950 tons. Hetta tal hevur ikki broytt seg stˇrliga seinastu mongu ßrini, verur stafest Ý kanningini hjß B˙naarstovuni, sum eisini hevur bˇndafelagi sum heimildarkeldu.


text:
Søgan
VISIÓN
Fyri ein og hvønn, ið hevur onkran tarn,
skal tað vera heilt natúrligt at søkja sær styrk kropsliga,
heilsuliga og sosialt í einum hóskandi ítrótti.
Ítróttur fyri brekað er føroyska andlitið úteftir.
MISSIÓN
ÍSB er eitt ítróttasamband, sum setur ítróttin fyri brekað og
ítróttafólkið í hásæti. ÍSB er einasta føroyska altjóða
ítróttarumboð fyri fólk við breki.
VIRÐISGRUNDARLAGIÐ
ÍSB virkar alla tíðina undir atliti til tey virði, sum liggja til grund fyri alt virksemi: Trúskapur, sjálvbodni, hjálpsemi, tol, ábyrgd, álit, virðing.
ÍSB skal skipa fyri ítrótti fyri fólk við breki, og skal hetta í høvuðsheitum byggja á sjálvbodni, har ítróttafólkunum við toli og hjálpsemi verður veitt venjing og undirvísing, sum gagnar og styrkir best. Trúskapur, álit, ábyrgd og virðing fyri tí einstaka verða sett í hásæti til gagns og framburð fyri øll, sum eru tengd at hesi ítróttaskipan.
MÁLSETNINGUR
Við hugsjónunum fremst í huga og við grundarlagi í virðunum verður arbeitt eftir einum málsetningi, har soljóðandi mál eru stungin út:
1 at fáa fleiri íðkandi við
2 at veita størri/ breiðari úrval av ítróttagreinum
3 at víðka samstarvið við ítróttafeløg og sersambond
4 at fáa størri ’integratión’ inn í vanliga ítróttin í lag
5 at røkka betri inn um skúlagátt við kunnleika um heilsu, brek og ítrótt
6 at skipa soleiðis fyri, at vælbúnir venjarar taka sær av ítróttinum
7 at tryggja teimum íðkandi góðar umstøður at íðka sín ítrótt
8 at tryggja teim íðkandi hóskandi avbjóðingar
9 at fáa lokal feløg og/ ella deildir at virka
10 at skapa stuðul, samanhald og sjálvbodni kring arbeiðið hjá ÍSB
Søgan
Fyrsta ítróttafelagið innan brekað varð sett á stovn í Berlin í Týsklandi í 1888, tó bert eitt felag fyri deyv. Eftir seinna veraldarbardaga kom ferð á ítróttin fyri brekað. Bretskir hermenn sóu, at fólk, ið bóru brek, komu nógv skjótari fyri seg aftur, um tey íðkaðu ítrótt. Hetta frættist, og skjótt tóku norðurlond eftir onglendingunum, og fyrsta felagið varð sett á stovn í Finlandi í 1952, sama árið sum finnar skipaðu fyri teimum olympisku leikunum.
Danmark byrjaði í 1955. - Ísland í 1979. Og tað var eisini í 1979, at Egga Jensen fekk høvi at vitja á " Beitostølen Helsesportsenter " í Noreg saman við donskum læraraskúlaítróttalærarum., har ið hann fekk hugskotið og gjørdi ÍSB til veruleika.
Beitostølen Helsesportsenter varð bygt í 1966. Í byrjanini var miðstøðin bert fyri blind, men í dag koma fólk við øllum brekum.
Uppihaldið á Beitostølunum er frá einari viku upp í fýra vikur. Øll venjingin er løgd til rættis eftir tí einstaka persóninum. T.d. kunnu lærarir, foreldur, systkin og onnur verða við til uppvenjingina, fáa hugskot og halda á við venjingini í skúlanum ella heima við hús.
”Eg varð so hugtikin av tí eg sá og upplivdi ta einu vikuna, ið vit vóru har, at eg avgjørdi at fara aftur til Beitostølen árið eftir saman við næmingunum á Føroya Læraraskúla, teimum sum høvdu valt ítrótt á linju. - Farið varð avstað fyrst í januar mánaði 1980 saman við 28 læraralesandi.
Heimafturkomin, fóru vit undir at gera fyrireikingar til at seta á stovn eitt ítróttasamband fyri brekað. Hetta var ikki so einfalt, tí fyri at kunna vera eitt sjávstøðugt sersamband innan ÍSF, skulu vera í minsta lagi 3 ítrótta feløg fyri brekað. Tosað varð við formannin innan ÍSF, Jógvan Arge, um, hvussu vit kundu gera fyri at koma so skjótt sum gjørligt ígongd við ítrótt fyri brekað. Hann var tá júst komin aftur av norðurlendskum fundi, har hann hevði fingið at vita, at um Føroyar ikki høvdu ítrótt fyri brekað á skránni, so fingu vit ongan stuðul frá nordiskministerråd í sambandi við tær kappingar, sum vit luttóku í. Hetta setti ferð á arbeiðið við at fáa ítrótt fyri brekað sett á stovn. Á aðalfundinum hjá ÍSF 1. mars 1980 varð viðtikið at seta á stovn ÍSB.
Ein fyribilsnevnd við trimum limum varð sett við tí endamáli at fáa til vega eitt uppskot um eina lóg. Limirnir í fyribilsnevndini vóru Jón á Steig, Eyðdis Eidesgaard og Jógvan Jensen. Longu tann 10. apríl 1980 høvdu vit stovnandi aðalfund. Eftir aðalfundin vóru umsóknir sendar til Nord-HIF og til ISOD um limaskap,og vóru báðar umsóknirnar gingnar okkum á møti. Vit meta, at hesir limaskapir hava havt alstóran týdning fyri okkum og gjørt, at vit kunnu luttaka bæði í norðurlandameistarakappingum og í altjóða kappingum fyri brekað.
Vit settu okkum í samband við Tórshavnar Kvøld - og Ungdómsskúla, og hava vit havt eitt frálíkt samstarv við tey til tann dag í dag. Tað er soleiðis, at kvøldskúlin lýsir við tilboðum innan ítrótt fyri brekað, og vit finna lærararnar. Viðvíkjandi lærarum og venjarum innan ÍSB og kvøldskúlan, so er tað soleiðis, at vit frá fyrsta degi av hava lagt okkum eftir einans at hava vælegnaðar venjarar, t.d fysioterapeutar og lærarar.
Einki er at ivast í, at hetta samstarvið millum ÍSB og Kvøldskúlarnar, nú eisini runt um í landinum, hevur verið við til at gjørt nakrar tryggar karmar, sum eru komnir allari fjøldini av íðkandi limum felagsins til góðar - har eru stutt og greitt fyritreytirnar skaptar. Og vónandi fer samfelagið eisini í framtíðini at hava ráð til eina tílíka skipan, okkara borgarum við breki at gagni, so hesi eisini eiga sjálvsagda rættin at íðka ítrótt undir skipaðum viðurskiftum, líkamikið hvar í landinum tey búgva. Hesa tryggu almennu skipan kunnu bert eitt fátal av londum, enntá ikki øll norðurlond, reypa sær av, og úti í heimi havi eg ofta upplivað, hvussu aðrar tjóðir vildu ynskt at hava tílíka trygd frá tí almenna í rygginum, fyri at kunna geva eina nøktandi ítróttaundirvísing/venjing, sum er við til at geva tí brekaða sjálvsálitið aftur - og tá er ikki so lítið vunnið!
Fyrsta uttanlandaferðin í kappingarørindum gekk til Íslands. Og fyrstu trilvandi royndirnar á altjóða pallinum, vórðu gjørdar í New York í 1984, har vit vóru ”við fyri at læra”. Men longu árið eftir varð farið til Finnlands at luttaka í NM í svimjing, og har hendi tað á fyrsta sinni, at vit vunnu gull í norðurlendskari kapping, tá Katrin Johansen 4. mai 1985 kl. 10 vann gull í 100 metra frísvimjing við tíðini 1.28.96, men hetta skuldi ikki verða tað síðsta. EM í Wien í 1985, HM í Gøteborg í 1986, NM í Føroyum 1987, og sum krúnan á verkinum, Paralympisku leikirnar í Seoul í 1988 við hópin av heiðursmerkjum. Síðan Barcelona í 1992, Atlanta í 1996, Sidney í 2000, Athen í 2004 og í ár, 2008, í Beijing við luttøku av Heidi Andreasen.”
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Sumbiar kommuna, sum sjálvstøðug kommuna.
De forende Sogns Kommune i Suderø Præstegæld, sum áðrenn september 1907 umfataði bygdirnar Sumba, Nes, Porkeri, Hov og Fámjin, bleiv sundurbýtt við 3 viðgerð á Føroya Løgtingið tann, 14. Septembur 1907, tá hon bleiv deild í 3 kommunur, hesar blívi Porkeris Sogns Kommune, Famien Sogns Kommune og Sumbø Sogns Kommune.
Tey fyrstu árini vóru 3 býráðslimur í Sumbø Sogns Kommune.
Í mai 1914 verður søkt Løgtingið um at at talið av býráðslimum verður økt frá 3 limum til 5 limir. Umsóknin bleiv endaliga samtykt á Føroya Løgtingið 17. August 1914 við 19 stemmum fyri, og ongari ímóti.
Samtyktin var soljóðandi:
Medlemsantallet i Forstanderskabet for Sumbø Sogns Kommune forhøjes fra 3 til 5. Det overlades til Forstanderskabet at afgøre, om der skal foretages Suppleringsvalg af 2 medlemmer, eller om Forandringen først skal indtræde efter første valg, altså fra 1. oktober 1918.


text:
6. mars var Aliráðstevnan 2015.
Nakrar av framløgunum liggja her:
Ruth Kongsvik Brandvik, Kontali Analyse - Marknaðarútlit fyri alivinnuna
Rúni Dam, Avrik - Fiskagoymsla og metingar
Johnny í Grótinum, Búskaparfrøðingur - Týdningurin av alivinnuni í samfelagsbúskapinum
Bernhard Laxdal, Fishvet Group - Status um AGD - Amoebic Gill Disease
Bogi Jacobsen, Luna - Stríðið móti laksalúsini - Hvat ger Luna
Jonhard Eysturskarð, Fiskaaling - DNA markørar til at skilja millum siljafiskar og rognafiskar
Jonhard Eysturskarð, Fiskaaling - Lúsaniðurberjing við at tálma enzymir
Gunvør á Norði, Fiskaaling - Lúsayngul á alifirðum
Harald Takle, Nofima - Fysisk venjing av smoltum - ávirkan á fiskaheilsu
Jónas Jónasson, Stofnfiskur - Aling á Íslandi - status og framtíðarætlanir


text:
Í døgunum frá 12. til 19. juli verður Kollafjørðar karmur um stóra altjóða talvkapping. Kappingin hevur fingið navnið Faroes Open, og ætlanin er, at kappingin skal gerast ein fastur partur av føroyska talvárinum, verður upplýst í skrivi sent miðlunum.
Tað eru Kollafjarðar Talvfelag og Sandavágs Talvfelag, sum í felag skipa fyri kappingini. Hetta er í sambandi við, at Kollafjarðar Talvfelag hátíðarheldur 50 ára stovningardagin. Komandi ár verður kappingin endurtikin í sambandi við at Sandavágs Talvfelag tá hátíðarheldur 50 ára stovningardagin, og ætlanin komandi ár er so, at Sandavágur tá skal hýsa kappingini.
Fyrstu stóru nøvnini eru longu komin upp á pláss til kappingina. Okkara egni stórmeistari, GM Helgi Dam Ziska, hevur boðað frá luttøku, og harafturat hevur stórmeistarin úr Peru, GM Julio Ernesto Granda Zuniga, sum telist millum 100 teir sterkastu telvararnar í heiminum, eisini boðað frá luttøku.
Faroes Open 2017 er ein opin kapping. Tað vil siga, at øll kunnu vera við. Fyrireikararnir vóna, at kappingin fær góða undirtøku.
Meira kunning fæst á heimasíðuni www.faroesopen.com.


text:
Rundkoyringin í Sandavági - ferðslan tarnað
vinna08-07-2017 - 00:11 - Jóanis Nielsen
Landsverk hevur í eina tíð arbeitt við at gera eina minirundkoyring á vegamótinum Giljavegur/
Nú verður farið undir at gera miðoynna og í hesum sambandi verður stongt fyri ferðslu inn og úr Sandavági eftir Hammershaimbsvegi.
Ferðslan á Giljavegnum verður eittbreytað og stýrd við ferðsluljósum. Ferðsla til Sandavág verður beind eftir Sarpavegi.
Arbeiðið byrjar mánamorgun, 10. juli 2017 kl. 10, og er mett at vara 2 dagar.


text:
Útsýnið í morgun byrjaði við einum fremmandum ferðamannaskipi, sum stillisliga gleið framvið vindeyganum, niðan eftir fjørðinum og út millum Stong og Eystnes at skoða sólarmyrkingina eystanfyri, eitt sekund ella tvey longri enn vit á landi. Klokkan er eitt korter til átta.
Um hálvgum níggju tíðina er hetta at síggja í hvørjum húsi á Tórsbyrgi. Øll hava fingið sær trygdarbrillur og skoða sólarmyrkingina, sum nú er byrjað.
Koyri niðan eftir mammu, men má steðga á ringvegnum, tá eg siggi Nólsoynna í bakspeglinum. Hetta sekund er stórt. Klokkan er 8:33 og eingin bilur er á vegnum.
Miðbýurin er tómur, eingin bilur á Skálatrøð heldur. Men fram við vegnum yviri við Strond og á Skansanum er fult av fólki og vit møta fleiri, sum í felag ganga oman móti sjóvarmálanum. Best er at fara heim, tí nú myrknar og dregur fyri. Seti iPaddin á bakkan, so Jógvan kann fylgja við gongdini um Skype á Amager í Danmark.
"Vit síggja í brotum", segði Armgarð Arge klokkan ellivu í góðum morgunlesturi, tí besta eg minnist meg hava hoyrt í langa tíð. Ikki tí, teir eru oftast góðir, lestrarnir í Kringvarpinum. Men í morgun var serligt at hoyra morgunsálmin Guð, tú sum ljósið lætst skína so bjart tá sólarmyrkignin var av.
Hetta var so tað, og nú liggja bara brillurnar eftir á garðinum, meðan sólin skínur oman og niðan, og skolar upp á land við litum, sum um einki var hent. Púra einki, hvørki á sjógvi ella landi. Hetta var definitiónin av tí stóra í tí lítla. Størri verður tað ikki, tað lítla, sum vit til gerandis máta og telgja niður í sekund. Sekund, sum vit bara síggja i brotum.


text:
Granskingarráðið og Nám skipa fyri granskarakapping fyri skúlaflokkar í miðdeild og hádeild. Kappingin verður rópt Ársins Vitanarfróðu og er skipað við íblástri frá Nysgjerrigper kappingini í Noregi.
Næmingarnir skulu taka støði í onkrum, sum teir undrast á. Síðani verður arbeitt eftir einum føstum leisti, sum vit kalla arbeiðsháttin hjá Vitanarfróða og Vitanarfróðu. Hetta skal at enda savnast í eini frágreiðing, sum skal sendast Granskingarráðnum, upplýsir Granskingarráðið í skrivi sent miðlunum.
Endamálið er at geva skúlum og næmingum møguleika at arbeiða sum granskarar: At orða ein spurdóm, at finna fram til nakrar hypotesur og síðani at kanna málið við at savna inn tilfar og gera royndir. At enda skulu úrslitini lýstast og onnur skulu kunnast.
Innbjóðing at luttaka er júst send til allar skúlar. Tey, sum hava hug at vera við, kunnu brúka næstu vikurnar at undrast og finna spurdómar at kanna. Freistin at senda tilfar inn til kappingina er 21. september í 2017.
Tað eru ein fólkaskúlalærari, ein granskari, eitt umboð fyri Nám og eitt umboð fyri Granskingarráðið, sum fara at lesa allar frágreiðingarnar og at meta um, hvør vinnur.
Allir flokkar, sum luttaka, fáa prógv fyri, at teir hava verið við.
Flokkurin, sum vinnur kappingina, fær virðisløn á 5000 kr., heiðurin at nevna seg Ársins Vitanarfróðu og ein túr í náttúruna við tveimum granskarum at síggja okkurt forvitnisligt.
Vinnarin verður kunngjørdur á Vísindavøkuni 29. september í 2017 kl. 13.


text:
Tað gjørdist ein fínur dagur hjá føroyska talvlandsliðnum í Baku í leygardagin. Eitt stig móti sterka bulgarska liðnum er væl og virðiliga góðkent, og at Helgi Dam Ziska fær remis móti so sterkum telvara sum Topalov, er einki minni enn eitt bragd.
John Rødgård vísti eisini vegin við enn einum lýtaleysum avriki. Remis við svørtum móti sterkum stórmeistara - og kanska stóð John enntá betri? 3. og 4. borð taptu, men serliga Sjúrður spjálkaði væl og leingi, áðrenn hann legði kongin.
Flott Helgi!
Helgi hevði hvítt í sponskum byrjanarspæli. Hann nýtti sama frábrigdi, sum í EM-dystinum móti Danmark í Reykjavík í fjør, tá ið hann vann á Suna Berg Hansen. Hann stillar seg upp við finnum á d3 og c3 og a-finnuna heilt fram. Tað gevur ofta dynamiskt spæl frúgvarmegin við spjaddum finnustrukturi og livandi offisersspæli. Stuttligt at síggja, hvussu tryggur og kringur Helgi er í slíkum opnum støðum móti einum av teimum bestu. Gjøgnum alt talvið ráddi um at hava tunguna mitt í munninum, men ongantíð snávaði Helgi, tó at Topalov støðugt royndi at trýsta og finta.
Sum skilst, er hetta sterkasti telvari, sum Helgi hevur fingið stig ímóti í týðandi kappingartalvi. Í OL í Dresden í 2008 vann hann flott á Loek Van Wely, sum var 1. borð hjá Hollandi, og ein klassatelvari, men kanska ikki í topp 10 tá. Hesi bæðu úrslitini kunnu helst javnmetast.
John er seigur
John var aftur í dag tryggleikin sjálvur. Djarvur offraði hann mann fyri tvær finnur í miðjuni, seinni fekk hann eina aftrat og hartil fína støðu. Spurningurin er, um John ikki átti at hildið á og vitað, um hann kundi vunnið. Sera góð byrjan hjá okkara veterani. Vónandi verður hann mentur at halda stásið við líka.
Jóan Hendrik fekk sviðan at kenna tíðliga í dystinum. Ivasamir finnuleikir kongsmegin góvu honum veikar puntar, sum álopskringi bulgarski stórmeistarin eirndaleysur legðist á at pína. Brátt kom eitt flott offur sum snarljós av himni, og so var tap í hendi.
Sjúrður var drúgvur á 4. borði. Leingi varðveitti hann javnvágina í spentu støðuni á borðinum, men til endans - eftir fimm tímar - fekk bulgarin hol á.
Jersey í dag
Føroyar hava nú fýra stig fyri fyrstu tvey umførini; Fríggjadagin vunnu Føroyar 3-1 og í gjár blev tað 3-1-tap. Vit liggja tí í miðjuni í røðini - heilt nágreiniliga nummar 64 av teimum 180 liðunum.
Í dag telva vit móti Jersey. Teir eru styrkismettir nummar 144, so her átti at verið góður møguleiki fyri einum sigri. Føroyar hava fleiri ferðir telvað móti Jersey í kappingini millum smátjóðir í Evropa, og tá hava vit altíð vunnið.
Dysturin móti Jersey byrjar um middagsleitið í morgin sunnudagin. Til ber á netinum at fylgja við leik fyri leik á øllum borðum. Leinkja til heimasíðuna sæst á heimasíðu Talvsambandsins, har eisini nógv OL-tilfar er at lesa - m.a. skrivar John Rødgård um kappingina úr Baku.
Heimasíðan hjá Talvsambandi Føroya er faroechess.com


text:
Útbúgving
Embætisprógv frá universitetinum í Keypmannahavn 1979
Læraraútbúgving á Føroya Læraraskúla 1987
Grundskeið og víðkað skeið í neurolingvistisk programmering – NLP 2000
Certifikat sum tankafeltterapeutur 2005
Arbeiðsøki
Eg veiti eina fjøltáttaða sálarfrøðiliga viðgerð til einstaklingar, pør, familjur og bólkar. Skeið viðv. starvsfólkarøkt og – menning
Skype: eg veiti viðgerð gjøgnum Skype: jegvanz
Supervisión – við starvsfólkum/leiðarum á øllum stigum
Slóðir: www.tankefeltterapi.info, www.emofree.com, www.tftrx.com, www.feelfreenorway.com
Fyrilestur um sjálvsvirðing kontra sjálvsálit
Serstøk øki
Sjálvsvirðing/ ósikkurheit.
Ótti/ræðsla – herundir øll sløg av fobium
Stressviðgerð og stressfyribyrging.
Skelk/trauma – t.d. harðskap, sex.misbrúk, vanlukkur.
Avvarðandi hjá sjúku- og vanlukkuraktum og misbrúkarum.
Avvenjing – t.d. rúsevni, royking, oveting.
(sí: www.tankefeltterapi.info )
Arbeiðsroyndir
Rikið sjálvstøðuga sálarfrøðiliga viðgerðarstovu síðani 1981
Undirvíst í sálarfrøði á Føroya Læraraskúla 1985-1986
Kliniskur sálarfrøðingur á Blákrossheiminum 1987 – 2007. Tað arbeiði fevnir um ráðgeving og viðgerð av alkohol- og rúsevnismisbrúkarum og teirra familjum. Arbeiðið er bólkaviðgerð, einstaklinga-, par-, og familjuviðgerð.
Umframt misnýtisviðgerð fevnir arbeiði um allar vanligar sálarfrøðiligar trupulleikar, herundir kreppur, trauma og incest.
Eri konsulentur hjá Føroya Felag Móti Krabbameini, Sclerosufelagnum og Falck Healthcare í Danmark, sum m.a. veitir kreppuhjálp til virkir í Føroyum.
Veitt kreppuhjálp til sjófólk.
Havt skeið um fobiviðgerð.
Serstøk áhugamál
Menninskjans ótrúligu evni at broyta seg, tá vit hava tey røttu amboðini/ duga teir røttu mátarnar.
At finna og uppdaga einfaldar loysnings- og broytingarmátar, tí teir eru best.
Virðir og motivatión
Hvat er týdningarmest fyri okkum?
Hvussu ofta hugsa vit veruliga um tað?
Virki undir sáttmála Heilsutrygd og felagið Føroyskir Sálarfrøðingar um kreppuhjálp.
Skeið í Tankafeltterapi – TFT – til egið brúk
Tankafaltterapi –TFT – er ein teknikkur, sum er lættur at læratil egið brúk, og sum hjálpir móti sera nógvum sálarligum trupulleikum.
Heilt stutt: man stimulerar nøkur útvald akupunkturpunkt við at banka lætt á tey, samstundis sum man konsentrerar seg um tann trupulleika, man vil sleppa av við, og samstumdis sigur nøkur sjálvbekreftilsi.
Á skeiðnum gjøgnumganga vit øll punktini og venja at brúka teknikkin til ymsar trupulleikar soleiðis, at tú dugir at brúka hann, tá tú fer heim.
Tú kann brúka tankafeltterapi til:
at betra tína sjálvsikkurheit/sjálvsvirðing
minka um og forða fyri strongd
ótta og ósikkurheit
próvtøku- og framløguótta
fobiir
skelk (trauma)
PTSD
ovurnýtslu
tvangstankar
konfliktir heima og á arbeiði
vreiði
ov langvarandi sorg
jalousi
og mangt annað.
Sí eisini: www.tankefeltterapi.info


text:
Myndin omanfyri er úr Vestmanna miðskeiðis í 60-árunum. Fyrsti grúsvøllurin í Føroyum varð asfalteraður í sambandi við, at ÍSF fylti 25 ár. Hetta var í 1964. Eftir hetta blivu fleiri vallir asfalteraðir um landið. Fortreytirnar vóru ymiskar at spæla uttandura. Var liggjandi gott veður við sól, var vøllurin so turrur, at tú fekst dust í nasagluggarnar, og tú hevði torført at fóta tær í turra sandinum. Les meira…
Í seinastu viku var frálíkt kalt veður, og eg spákaði mær fram við Sandá, har vit ungu hava so nógv góð minni frá barna- og ungdómsárunum. Sandagerð er perla í Havn og ikki at gloyma Mylluhylurin, har vit lærdu at svimja. Tá var Sandá rein, men tað er hon tíverri ikki longur, og hetta er ov galið, tí nógv fólk koma í Sandagerð ein góðveðursdag. Les meira…
Ì morgun fekk eg gjøgnum Facebook sendandi eina áhugaverda mynd av trimum lærarum avmyndaðir í A-bygninginum í Eysturskúlan. Jóannis Mohr, kona hansara Lene og eg sjálvur. Slík mynd fær tankarnar at reika. Myndin er frá umleið 1980, tá ið vit trý fylgdi skúlaflokki frá 2. flokki og heilt upp í 10. flokk. Hetta var ein ótrúliga fittur og góður flokkur, sum vit framvegis hava samband við. Les meira…
Tað er altíð áhugavert at leita eftir gomlum myndum, tí allar myndir hava eina søgu ella rættari sagt er søga. Nú ein dagin kom eg fram á eitt myndablað “NÚ”, sum Herman Jacobsen, sáli, gav út. Blaðið er frá í 1981 júst fimti ár eftir, at Hondbóltsfelagið Neistin varð stovnað.
Stór veitsla var í Havnar Klubba, og veitslusalurin var stúgvandi fullar við neistafólkum. Lagið var gott, nógvar talur og Robert Mc Birnie undirhelt við borðhaldið.
Við á veitsluni vóru eisini nakrir av stovnarum felagsins millum annað pápi mín Helge Michelsen. Á mynd er eisini Rigmor Christiansen, sum var gift mammubeiggja mínum. Rigmor er á fyrstu myndini av neistakvinnum tikin nakrantíð. Myndin er tikin á fótbóltsvøllinum í Gundadali á sumri í 1934 eftir lokna hondbóltsvenjing hjá neistakvinnum. Fleiri myndir niðanfyri. Les meira…
Eg havi áður skrivað um báðar abbarnar, sum eg ikki havi sæð, tí teir doyðu, áðrenn eg varð føddur. Tá ið vit ein dagin herfyri hugdu at gomlum myndum í myndagoymsluni hjá mammu okkara, komu vit fram á eina mynd av abba okkara Christian Chiristiansen, Christian í Hvannasundi róptur. Abbi er føddur á Eiði, har langabbi HavnarJógvan arbeiddi í fyritøkuni hjá Kruse. Langabbi var giftur Marionnu, sum eisini var í Havn. Tey bæði fluttu í 1879 til Norðdepils, har HavnarJógvan stjórnaði úthandilinum hjá Jørgen Bech og sønner.
Løgið at síggja myndina av abba, sum eg bara havi hoyrt um, og sum eg kundi hugsað mær at hitt. Ikki heilt undirligt, at eg ikki havi sæð hann, tí Sigrid omma var 46 ára gomul, tá ið hon átti mammu, sum var yngst av systkjunum. Sigrid omma var úr Frammistovu í Hvannasundi, og Christian abbi búði nógvu av ungdómsárunum í Norðdepli. Tí kann tykjast løgið, at hann var róptur Christian úr Hvannasundi. Les meira…
Hetta má vera eindømi í altjóðu hondbóltsverðini. Eg siti júst og hyggja at leikskránni hjá bestu mansdeild. Síggi, at kyndilsmenn spældu dyst ímóti KÍF seinasta leygardag 17. desember, men so spæla kyndilsmenn ikki næsta landskappingardyst fyrr enn 8. mars 2017 ímóti VÍF í Havn. Talan er næsta um tríggjar mánaðir uttan ein landskappingardyst. Gamaní skulu Føroyar spæla landsdystir ímóti Grikkalandi og Kypern 13. og 15. januar, men landskappingin í øðrum londum liggur ikki still í næstan tríggjar mánaðir, tí tveir landsdystir skulu spælast. HSF hevur eisini funnið uppá eina merkiliga steypakapping, sum næstan líkist eini landskapping, og sum ikki finst í øðrum londum. Les meira…
Stuttligt at síggja myndina av “old girls” kvinnunum, sum Evald Larsen tók á 25 ára føðingardegnum hjá Kyndli. Hetta var í 1981. Tú minnist aftur kvinnurnar, sum stríddust á grúsvøllinum í Gundadali. Neistakvinnur høvdu vunnið fleiri meistaraheiti í 50-árunum, men nú fór fram ættarskifti á neistaliðnum, og liðið var ikki nóg gott at enduvinna meistaraheitið. Í 1960, 1961 og 1962 vann Søljan úr Sandavági, í 1963 VÍF, í 1964 Kyndil, í 1965 Søljan, Neistin í 1966 og 1967 og VÍF í 1968. Les meira…
Týskvøldið 29. juni 2010 var serligt kvøld í Havn. Veðrið var framúrskarandi, púra stilt og klárur himmal, og fólk sóust uttanfyri allastaðni. Men serliga við hesum kvøldi var, at heimskendi bretski sangarin Elton John skuldi á pallin á Tórsvølli klokkan 19. Elton John kom til Føroya við leigaðum íslendskum Dornia 328 flogfari úr Onglandi, og átta tímar seinni fór hann aftur úr Føroyum til Heathrow. Elton John var ótrúligur hetta kvøldið, og 6000 fólk lurtaðu eftir Sir Elton Hercules John, sum er føddur 25. mars 1947. Her eru nakrar myndir, sum ikki eru sæddar áður. Les meira…
Eitt áhugavert mál er í hesum døgum í fjølmiðlunum. Vágafólk við Mariusi Dam á odda vilja hava, at tá nú Vágatunnilin er útgoldin, skal ikki longur kosta at koyra undir Vestmannasundi. Jú, høvuðslánið er útgoldið, men tað, sum landið spýtti í tunnilin, er ikki goldið landinum aftur. Áhugaverda í málinum er, at meðan stovnurin Landverk er niðurpýndur sum stovnur, har ikki er nógmikið av peningi at umvæla vegirnar kring landið og keypa maskinur til kavarudding, so skal Landsverk eisini yvirtaka raksturin av Vágatunlinum og Norðoyatunlinum. Hetta hongur bara ikki saman. Les meira…
Kom fyrrapartin fram við høllini á Hálsi, har menn leggja seinastu hond á stoypuarbeiðið í sambandi við, at nýggj høll skal byggjast aftrat gomlu høllini. Tíðarætlanin heldur, sigur hallarstjórin Dánjal Samuelsen. Tíðarætlanin sigur, at høllin skal vera liðug í desember mánað í 2017. Í niðaru hædd, sum vit síggja á myndini, skal borðtennis og judo húsast í 400 fermetrar stórari høll, sum er hálvur hondbóltsvøllur. Har vera eisini tvey minni skiftingarrúm við brúsum og vs. Í samanbygdu hallunum vera 1400-1600 áskoðarapláss, har brúkast skulu áskoðarapláss, sum kunnu flytast í sambandi við stór tiltøk. Límtræbogarnir í nýggju høllini vera av sama slagi, sum í gomlu høllini. Við nýggju høllini á Hálsi og nýggju høllini á Argjahamri, fáa vetrarítróttagreinirnar í kommununi nógv betri umstøður. Og tað treingir sanniliga til. (Vagnur)


text:
Punk trio’in The Dreams leggur í morgin síðstu hond á upptøkurnar av fyrstu fløguni hjá bólkinum. Fløgan punkar føroyska sangskattin og fær Grønu Sangbók at ljóða, sum hon ongantíð hevur ljóðað áður.
Seinastu báðar vikurnar hevur The Dreams tikið fløgu upp í Studio Pegasus í Klaksvík. Hetta kann gerast bæði fyrsta og síðsta fløga, ið bólkurin ger til føroyska marknaðin. Tveir av limunum eru longu fluttir til Danmarkar, meðan tann triði flytur niður í næstum. Síðan The Dreams skiftu navnið Zink út, og endaðu í favninum hjá amerikansku songkvinnuni Anastaciu, hevur næstan alt tos um The Dreams snúð seg um bólkin og útlandið. Men nýggja fløgan snýr seg bara um føroyska heimamarknaðin.
Føroyskir slagarar
The Dreams hevur hesar seinastu vikurnar tikið 10 løg upp, tey flestu av hesum eru sannir slagarar. Hettar eru løg sum Til allar vinir hjá Blátt, 80’ini hjá Frændum, Sirkús Tinganes hjá Annfinn & Co., Sasa sa sa hjá Georg eystan Á, Forelskaður sjónleikari hjá Páll Finnur Páll, Eg siti so eina hjá Vestmonnum og Nummar hjá Terja Rasmussen. Teir tolka eisini Nalju klassikaran “Sjeikurin”, ið Poppkorn eisini tolkaðu herfyri. Men Eirikur Gilston Corfitz Andersen bassleikari í The Dreams lovar, at teirra útgáva verður nógv betur, og flennur. Hann sigur, at teir eru øgiliga væl nøgdir við úrslitið. Tað hevur riggað væl, at gjørt løgini um til Popppunk. Í stíl minnur fløgan um eitt nú Green Day, Blink 182 og Sum 41, sigur hann. “Vit hava spælt popppunk í 4-5 ár nú, so tað liggur heilt nátúrligt hjá okkum, at spæla løgini í okkara stíli”, sigur hann.
Gomul ætlan
Í MTV sendingini A Cut, tulkaðu The Dreams eitt lag hjá Anastaciu, og nærliggjandi er tí at spyrja, um henda tulkingin gav teimum hugskotið til hesa fløguna. Men tað gjørdi hon ikki, sigur Eirikur. Hann greiðir frá, at hugskotið er gamalt. Tá teir itu Zink spældu teir einaferð “Forelskaður sjónleikai” í eini punk útgávu, tað var stuttligt. Tì hava teir spælt við tankan um eina tílíka útgávu leingi.
Teir dáma allir væl bólkin Me First And The Gimme Gimmies, ið er ein bólkur, ið tolkar kend løg í punk útgávum. Bólkurin hevur limir út NOFX, Foo Fighters og Lagwagon og hevur givið fleiri útgávur út. So huskotið kemur kanska frá teimum, sigur Eirikur, ið tó viðgongur, á at teir als ikki gera líka ráðar útgávur av løgunum sum Gimme Gimmes – Vit spæla popppunk, sigur hann.
Leitaðu í Grønu Sangbók
Tað eru teir í The Dreams, ið sjálvir hava valt løgini. Hetta varð m.a. gjørt við at blaða í Grønu Sangbók greiðir Eirikur frá. Nógv av løgunum, ið teimum dámdu høvdu fimm vers og einki niðurlag, so tey vórðu droppaði. Eftir sótu teir so at endans við 10 løgum, ið eru tey, ið vera á fløguni.
Løgini eru flest øll kend, og á onkran hátt vorðin fólkaogn. Men ein jokari er eisini við. Hetta er lagið “Nú ert tú ein onnur” hjá Eyðun Nolsøe av fløguni Eyðun og Terji. Lagið gjørdist ongantíð eitt stórt hitt, men sambært The Dreams hevur tað stórt hittpotentiali, og riggar væl í popppunk útgávu.
Ringt at meta um yndisløg
Eirikur sigur, at hann heldur, tað vera ringt at meta um, hvørji løg eru tey bestu á fløguni. Men hann er persónliga serliga væl nøgdur við Til allar vinir og 80’ini, ið hann heldur rigga øgiliga væl.
Kemur út 1. mei
Tað er ljóðtøkningurin Ingi Isaksen, ið hevur snarað knøttunum saman við teimum í The Dreams í upptøkuhølunum hjá Pegasus í Klaksvík. Fløgan verður nú ljóðblandað í Kristoff Studio inni á Gøtu í Hoyvík av Kristoffur Mørkøre. Fløguhúsan ger Heiðrikur av Heygum. 3’arin stendur fyri útgávuni. Væntandi verður fløgan í handlunum 1. mei.
Útlandið bíðar
Í síðstu viku varð almannakunngjørt, at The Dreams fer at spæla á Spot-festivalinum í Århus fyrsta vikuskiftið í juni. Men hetta er bert ein av fleiri konsertum við The Dreams í Danmark. Í løtuni verður arbeitt við konsertum saman við tveimum donskum bólkum.


text:
Risastóra grønlendska fiskivinnufyritøkan Polar Seafood verður ikki seld til íslendsku fyritøkuna Brim.
Hetta staðfestir nevndarformaðurin Henrik Leth í stuttari viðmerking til VP.
Innan fiskivinnuna hevur tað longi ljóðað, at tað vóru tingingar í gongd millum eigararnar av hesum báðum fyritøkum, og at tað var komið langt ávegis við at fáa eina avtalu upp á pláss.
Bert smálutir vóru eftir at fáa greiðu á. Til dømis hevur verið sagt, at semja var um ein prís upp á 750 mio. kr. og at fígging eisini var fingin til vega.
Men nú kann so staðfestast, at tingingarnar kortini ikki bóru á mál.
Nevndarformaðurin vil ikki gera viðmerkingar um orsøkina til tað.
Ætlaða sølan til Brim var mett sum eitt lið í einum ættarliðsskifti í Polar Seafood.
VP spurdi Henrik Leth, hvussu verður við hesum, nú ein avtala ikki fekst í lag, men heldur ikki hetta vil hann gera nakrar viðmerkingar til.
Um tú veitst okkurt, sum VP ikki veit - skriva so til vp@vp.fo


text:
Barna- og ungdómspsykiatri
Barna- og ungdómspsykiatriska eindin (B&U) tekur ímóti børnum og ungum úr øllum landinum, umframt familjum teirra.
Arbeiðið fevnir um at útgreina og viðgera børn og ung til og við 17 ár.
Eindin hevur serkunnleika í at útgreina og viðgera børn og ung upp til 18 ár, ið hava menningarórógv, til dømis ADHD ella autismu, ella álvarsligar sálarligar trupulleikar t.d. tunglyndi, psykosu, ótta ella etingarólag.
Barna- og ungdómspsykiatriska toymið
B&U er eitt tvørfakligt toymi við serfrøðingum úr fleiri fakbólkum.
Vit samstarva við fleiri stovnar uttan fyri depilin, t.d. Sernám, Almannaverkið, Barnaverndartænastuna, skúlar/barnagarðar v.m.
Vit stremba ímóti, at familjan í mest møguligan mun hevur samband við somu starvsfólk.
Ávísing til útgreining og viðgerð
Útgreining og viðgerð á Barna- og ungdómseindini á Psykiatriska deplinum fæst við ávísing frá kommunulækna.
Sernám kann eisini ávísa børn og ung sum skulu útgreinast fyri autismu ella Aspergers syndrom
Endurnýggja resept
Reseptir kunnu avgreiðast við at ringja til skrivaran.
Yvirlæknar
Rebekka G. Perlick, yvirlækni, serlækni í barna- og ungdómspsykiatri
Læknar
Karen Haahr, hjálparlækni
Skrivari
Inger Gabrielsen, læknaskrivari
Teldupostur: inger.gabrielsen@ls.fo
Leiðari
Anna Elisabeth Iversen, psykologur
Psykologar
Torfríð A. Danielsen, psykologur
Herborg Haraldsen, psykologur
Sjúkrarøktarfrøðingar
Petra Weihe, sjúkrarøktarfrøðingur
Beinta N Davidsen, sjúkrarøktarfrøðingur
Simona Midjord, sjúkrarøktarfrøðingur


text:
Santiago de Compostela
Santiago de Compostela er høvuðsstaður í tí sjálvstýrandi Galicia, sum liggur í útnyrðingshorninum av Spania, og hevur umleið 94,000 íbúgvar (ár 2008). Býurin er uppkallaður eftir Jakob eldra, ið var ein av teimum 12 apostlunum hjá Jesus. Grøv hansara er í dómkirkjuni (katedralinum) í býnum. Síðan miðøldina hava pílagrímar gingið pílagímsgongu til grøvina. Vanligt er, at fólk ið hava vitja grøvina, seta eina Jákupsskel á klæði síni, sum eitt tekin um at tey hava verið har.
Gamli býarparturin av Santiago de Compostela kom á listan hjá UNESCO yvir heimsarv í 1985. Býurin hevur egið fróðskaparsetur. Í 2000 var býurin Evropiskur mentanarhøvuðsstaður.